Masalah Ratusan Juta Burung Hilang di Eropah Yang Kian Membimbangkan

Hubungan erat di antara manusia dan burung wujud sejak ribuan tahun yang lalu lagi. Haiwan bersayap ini membantu manusia memburu, menghantar maklumat, mengawal serangga perosak, menyebarkan debunga dan banyak lagi.

Namun, terdapat satu masalah yang membimbangkan di seluruh benua Eropah di mana satu daripada lima ekor burung telah "hilang" sejak tahun 1980-an. Dalam tempoh 40 tahun, dianggarkan lebih daripada 620 juta ekor burung "hilang" dari benua itu.

Menurut Richard Gregory dari Royal Society for the Protection of Birds (RSPB), apa yang membimbangkan ialah masalah ini berlaku secara senyap dan tanpa disedari.

Burung Pipit yang boleh ditemui di mana-mana di benua itu telah berkurangan separuh daripada bilangannya sejak tahun 80-an. Burung Jalak Eropah yang pandai meniru bunyi pula telah menurun sebanyak 60 peratus bilangannya.

Kebanyakan penurunan jumlah burung ini berlaku di persekitaran pertanian dan kawasan padang rumput. Namun, ia juga berlaku di kawasan bandar.

Menurut Ketua Pemuliharaan Sementara BirdLife Eropah iaitu Anna Staneva, spesies burung biasa menjadi semakin kurang biasa ditemui. Sebahagian besarnya kerana ruang habitat mereka telah diterokai atau digunakan manusia.

Alam semula jadi telah dihapuskan dari kawasan kampung, pinggir laut dan bandar. Anna juga menggesa pihak kerajaan di seluruh negara Eropah agar menetapkan sasaran untuk melakukan pemulihan alam semula jadi.

Jika tiada langkah wajar yang diambil bagi menangani masalah ini, ia bukan sahaja mendatangkan akibat buruk terhadap spesies burung tetapi juga kepada manusia secara amnya.

Terdapat pelbagai punca yang dikenal pasti menyebabkan penurunan jumlah burung di Eropah. Ia termasuklah kehilangan habitat, penurunan jumlah spesies serangga (sumber makanan burung) secara mendadak, pencemaran dan penyakit.

Tidak dinafikan, manusia memainkan peranan penting berlakunya punca-punca ini. Semua punca-punca ini mampu menyumbang kepada kejadian kepupusan secara besar-besaran.

Buat masa ini, penurunan ketara dilihat berlaku pada spesies burung biasa iaitu sebanyak 25 peratus manakala bagi burung yang jarang ditemui pula ialah sebanyak 4 peratus. Ia mungkin belum menghampiri kepupusan tetapi amat membimbangkan.

Spesies yang paling terjejas ialah Pipit Rumah atau House Sparrow (Passer domesticus). Spesies ini mengalami penurungan sebanyak 50% atau kira-kira 257 juta ekor burung.

Menurut ahli biologi, Fiona Burns, penurunan jumlah burung biasa ini membimbangkan kerana spesies ini banyak menyumbang kepada keseimbangan ekosistem alam sekitar. Penurunan yang kecil sahaja sudah cukup untuk mengganggu ekosistem semula jadi.

Kajian mengenai spesies burung adalah yang paling lengkap berbanding kajian mengenai spesies haiwan lain. Kita mempunyai data yang besar mengenai burung yang dikaji oleh pakar ornitologi amatur yang dibimbing oleh profesional.

Menggunakan data ini, Fiona Burns dan rakan-rakannya mengkaji 378 daripada 445 spesies burung yang membiak di seluruh Eropah.

Bukan sahaja trend penurunan yang membimbangkan ini berlaku di Eropah tetapi pada tahun 2019, trend yang sama juga dilihat berlaku di Amerika Utara.

Penyelidikan ini membuktikan kegagalan Eropah untuk mencapai sasaran biodiversiti sedia ada dan menjadi seruan kepada perubahan transformatif pada perancangan seterusnya.

Di sebalik penurunan jumlah burung yang membimbangkan, Fiona dan rakan-rakannya mendapati bahawa terdapat peningkatan pada jumlah beberapa spesies burung yang dilindungi.

Disebabkan usaha pemuliharaan, populasi helang falcon peregrine dan enam lagi spesies burung pemangsa semakin meningkat. Ini menunjukkan betapa pentingnya usaha pemuliharaan terhadap spesies terancam.

Fiona berharap agar usaha yang sama dapat dilakukan pada spesies burung biasa yang mengalami penurunan membimbangkan. Usaha ini dapat dilakukan melalui dengan meningkatkan persekitaran yang mesra burung, hutan simpan dan sumber makanan yang mencukupi.

Pengkaji juga menyeru agar orang persendirian membantu menangani masalah ini dengan menanam lebih banyak tanaman, menyediakan kotak sarang burung atau menyediakan makanan yang sesuai terutamanya pada musim sejuk.

Jika tidak, generasi akan datang mungkin kurang mendengari kicauan bunyi burung yang menenangkan.


AM-III, Kaca Buatan Paling Keras di Dunia Yang Mampu Mencalarkan Berlian

Kita sedia maklum bahawa berlian adalah mineral semulajadi paling keras di dunia. Namun, kekerasan atau kesukaran menemui berlian bukanlah penyebab harganya sangat premium. Perkara ini pernah kami tulis dalam artikel Konspirasi Batu Berlian yang mendedahkan mengapa harganya sangat mahal.

Namun, tidak lama dahulu Persatuan Minerologi Antarabangsa telah mengumumkan penemuan mineral baru yang dikenali sebagai carmeltazite yang dikatakan lebih keras daripada berlian. Batu mineral tersebut ditemui di kawasan yang kini berada di bawah pengaruh Israel.

Menariknya baru-baru ini sekumpulan saintis dari China mengumumkan mereka berjaya mencipta kaca buatan yang didakwa lebih keras daripada berlian. Dikenali dengan kod nama AM-III, kaca ini mempunyai struktur unik yang menjadikannya keras sehingga mampu mencalarkan berlian.

Kaca biasanya dikaitkan dengan ciri kerapuhan dan mudah pecah dan bukannya kekerasan. Walau bagaimanapun, sekumpulan penyelidik di China dapat mencipta bahan amorfus lutsinar baharu yang sangat kuat dan keras sehingga boleh mencalarkan berlian.

Lebih menarik lagi, kaca berteknologi tinggi ini mempunyai celah jalur semikonduktor, yang menjadikannya menarik untuk digunakan dalam pembuatan panel solar. Bahan baru yang dibangunkan oleh saintis dari Universiti Yanshan di wilayah Hebei, China, ini buat semenntara ini dikenali dengan nama AM-III dan dinilai pada 113 gigapascals (GPA) dalam ujian kekerasan Vickers.

Ujian kekerasan Vickers yang digunakan untuk ukuran kekerasan bahan, dikira daripada saiz tera yang dihasilkan di bawah beban oleh indentor berlian berbentuk piramid. Nilai itu lebih tinggi daripada berlian asli yang mempunyai skor Vickers dalam julat 70-100 GPa, tetapi kurang daripada berlian paling keras yang boleh mendapat skor sehingga 150 GPa.

Sebagai perbandingan lain, AM-III kira-kira sepuluh kali lebih keras daripada keluli lembut dan boleh menjadi 20 hingga 100 kali lebih keras daripada kebanyakan tingkap kaca kalis peluru.

Seperti berlian, untuk AM-III struktur utamanya diperbuat daripada nkarbon. Tetapi, tidak seperti struktur atom karbon dalam berlian yang disusun dalam susunan kristal yang teratur, kaca mempunyai struktur dalaman yang tidak tersusu, struktur tipikal bahan amorphous.

Inilah sebabnya mengapa kaca biasanya mudah pecah dan retak. Tetapi AM-III mempunyai struktur mikro dalam bahan yang kelihatan teratur, sama seperti kristal. Jadi, AM-III ialah sebahagian kaca, sebahagian kristal dan inilah penjelasannya mengapa ia mempunyai kekuatan yang luar biasa.

Untuk membuat AM-III, penyelidik China terpaksa menggunakan proses yang lebih rumit daripada pembuatan berlian tiruan. Kaedah yang paling biasa untuk mencipta berlian sintetik yang digunakan dalam industri dipanggil proses tekanan tinggi, suhu tinggi (high pressure, high temperature - HPHT).

Semasa proses HPHT, karbon tertakluk kepada suhu dan tekanan yang sama tinggi seperti yang menyebabkan pembentukan berlian semula jadi jauh di dalam Bumi, sekitar 1,300 darjah Celsius (1650 hingga 2370 darjah Fahrenheit) dan tekanan 50,000 kali lebih besar di permukaan.

Kumpulan penyelidik ini bermula dengan fullerene, juga dipanggil buckminsterfullerene. Molekul ini mengandungi sekurang-kurangnya 60 atom karbon (C60), tersusun dalam struktur yang sama ada boleh membentuk bentuk bola atau sfera dan biasanya berdiameter 1nm.

"Bebola" karbon ini biasanya lembut dan licin. Tetapi selepas melalui proses haba dan tekanan yang hebat, bebola karbon ini dihancurkan dan diadun bersama. Fullerene ini kemudiannya akan dikenakan kira-kira 25 GPa tekanan dan 1,200 darjah Celsius (2,192 darjah Fahrenheit).

Walau bagaimanapun, para penyelidik perlu berhati-hati untuk mencapai keadaan ini secara beransur-ansur, mengambil masa mereka selama kira-kira 12 jam. Sekiranya proses ini dilakukan dengan terlalu cepat, ia akan menyebabkan bebola karbon ini menjadi berlian.

Bahan lutsinar yang terhasil bukan sahaja keras tetapi juga bersifat semikonduktor dengan julat celah jalur hampir sama berkesannya dengan silikon, bahan semikonduktor utama yang digunakan dalam elektronik.

Jadi selain kaca kalis peluru, ia terbukti berguna dalam industri panel solar di mana sifatnya boleh bersinar dengan membenarkan cahaya matahari mencapai sel fotovoltaik dan pada masa sama boleh juga meningkatkan jangka hayat produk.


Kenapa Masyarakat Kristian Digelarkan 'Nasrani'?

Di kalangan masyarakat dunia, wujud bermacam istilah yang digunakan bagi merujuk kepada komuniti penganut kepercayaan tertentu.

Komuniti Kristian merupakan kumpulan penganut kepercayaan terbesar dunia, dianggarkan mempunyai angka sekitar 2.38 ke 2.5 billion penganut, berbanding jumlah populasi bumi sekitar 7.8 billion. Ini bermakna hampir 1 daripada 3 individu di seluruh dunia adalah orang Kristian!

Selain gelaran 'Kristian' yang membawa makna 'pengikut Jesus' penganut agama Kristian juga ada digelarkan 'believer' (yang meyakini), disciple atau follower (pengikut) serta beberapa istilah lain.

Namun di kalangan masyarakat Islam khasnya pengguna bahasa Arab, orang Kristian dirujuk sebagai 'nasrani' atau 'nasara'. Kenapa?

'Nasrani' adalah istilah dari bahasa Arab yang digunakan bagi merujuk kepada pengikut ajaran Jesus, dipinjam daripada istilah bahasa Aramaik Syria.

Untuk yang belum tahu, istilah ini memang disebut di dalam kitab al-Quran dalam beberapa ayat secara terang, sama ada dengan sebutan 'nasara' atau 'nasrani.'

'Nasara' adalah kata majmuk istilah ini, sementara 'nasrani' pula merupakan kata tunggalnya. Istilah ini pula datang dari istilah akar 'nasr' atau 'nasir', yang membawa erti 'pembantu' atau 'mereka yang menolong.'

Antara ayat yang menggunakan istilah 'nasara' adalah ayat 30 surah at-Taubah, ayat 111, 120 dan 140 surah al-Baqarah serta beberapa ayat lagi; keseluruhannya 'nasara' disebut sebanyak 14 kali kesemuanya dalam al-Quran.

Sementara ayat Quran yang mengandungi istilah 'nasrani' pula hanya satu, dalam surah Ali Imran ayat ke 67; yang menceritakan berkenaan kekeliruan status Nabi Ibrahim as., difirmankan bukan seorang Yahudi mahupun seorang Nasrani tetapi seorang Muslim.

Dalam dunia moden, istilah 'nasara' atau 'nasrani' tidak lagi digunakan oleh masyarakat Kristian moden yang lebih selesa menggunakan istilah-istilah lebih relevan.

Bagaimanapun masih terdapat segelintir kecil penganut Kristian yang mengekalkan penggunaan istilah 'nasara' dalam kepercayaan mereka. Antaranya adalah penganut Kristian di sebuah bandar kecil di Kepulauan Malta bernama 'Naxxar.'

Mempunyai populasi seramai 14,800 orang penduduk yang berkongsi keluasan bandar sekitar 11 km persegi, bandar Naxxar dikatakan dibuka oleh kumpulan pendatang yang antara yang terawal menerima ajaran Jesus, digelarkan 'Nassar' yang membawa makna 'mereka yang percaya ajaran Jesus.'

Penggunaan istilah 'nasara' ini juga pernah menghiasai pentas politik Malta sekitar dekad 1960-an, dengan kemunculan parti Partit tal-Ħaddiema Nsara, diterjemahkan sebagai 'Parti Kaum Buruh Kristian'.

Apa yang kami cuba ceritakan di atas, wujud kaitan jelas di antara penggunaan istilah 'nasara' dan masyarakat Kristian zaman lampau yang berkekalan sehingga ke hari ini.

Dari perspektif bahasa, wujud juga satu kelompok pengikut Jesus dalam sejarah, yang kini diistilahkan sebagai sebagai 'nazarene' sempena kawasan kelahiran Jesus, bandar Nazareth yang kini terletak di utara Palestin.

Tetapi ada juga pihak mendakwa istilah sebenar 'nazarene' ini berkait dengan keturunanan orang Yahudi dan agama mereka yang akhirnya membentuk kumpulan pengikut awal ajaran Jesus.

Terdapat banyak percanggahan berkenaan sejarah sebenar masyarakat yang dikatakan pemilik sebenar istilah 'nazarene' ini, disebabkan oleh perbezaan pandangan pengkaji agama Kristian dan Yahudi sendiri.

Berdasarkan perspektif pengkaji Yahudi - dalam kitab Talmud milik orang Yahudi, ada diceritakan berkenaan kumpulan individu Yahudi digelarkan sebagai 'nazirite', penganut yang tegas memegang ikrar dalam amalan mereka, mengamalkan beberapa pantang larang yang wajib diikuti.

Beberapa amalan Yahudi yang telah diamalkan kekal dituruti kumpulan-kumpulan pengikut yang mula menerima ajaran Jesus, disebabkan oleh status mereka yang juga datang dari kelompok penganut Yahudi.

Percanggahan kepercayaan utama mula wujud di kalangan kelompok terawal yang percaya ajaran Jesus tetapi masih berpegang kepada ajaran lama Yahudi, disebabkan oleh asas kepercayaan agama Yahudi yang tidak mengiktiraf Jesus Christ/Nabi Isa as. dalam agama mereka bukan saja sebagai seorang Nabi/Rasul/Messenger.

Konflik kepercayaan ini didakwa menyebabkan wujudnya dua aliran yang seakan-akan serupa namanya; 'Nazirite' kekal sebagai kumpulan penganut tegar orang Yahudi dan 'Nazarene' mula digunakan bagi merujuk pengikut Jesus, yang telah menerima Jesus sebagai utusan Tuhan.

Lebih mengelirukan situasi dalam masa terbentuk perbezaan pandangan di kalangan pengikut ajaran Jesus sendiri kepada dua aliran berbeza, hasil daripada percampuran elemen-elemen ini.

Yang pertama - mereka yang mengamalkan gabungan ajaran lama Yahudi dan ajaran baru Jesus, kini diistilahkan sebagai Jewish Christian dalam zaman sekarang.

Kumpulan kedua merangkumi mereka yang meninggalkan sepenuhnya ajaran agama Yahudi, memilih untuk memperakui kenabian Jesus sebagai utusan Tuhan sepenuhnya tanpa berbelah bahagi.

Peristiwa ini dapat kita lihat kesannya sehingga ke hari ini.

Gerakan seperti Messianic Judaism yang sangat popular di Amerika Syarikat dan Israel, mengekalkan sebahagian besar asas agama Yahudi tetapi dalam masa mempercayai Jesus sebagai utusan Tuhan serta konsep triniti, walaupun jelas kepercayaan ini bercanggah dengan tenet utama agama Yahudi.

Banyak pendapat popular khasnya di kalangan masyarakat Kristian, melihat tidak wujud hubungkait di antara istilah 'nazirite' dan 'nazarene' seperti yang didakwa.

Pendapat ini dibangkit berdasarkan hujah bahawa penganut Kristian juga dirujuk sebagai 'nazarene' disebabkan oleh tanah asal Jesus, yang sering disebut sebagai 'Jesus of Nazareth.'

Walaupun dari segi sejarahnya wujud bermacam percanggahan berkenaan siapakah Nazirite, Nazarene dan sebagainya akibat daripada persengketaan yang berlaku zaman lampau - kitab al-Quran memperincikan dengan agak jelas siapakah 'Nasrani' yang disebutkan agar tiada kekeliruan.

Walaupun istilah 'nasrani' seringkali disebut dalam nada negatif oleh masyarakat Muslim, ekoran peringatan dalam al-Quran yang berulang kali mengingatkan tentang usaha orang Yahudi dan Nasrani mahu menyesatkan orang Islam; tidak ramai menyedari ada juga elemen baik tentang orang Nasrani disebut dalam al-Quran.

Pertama - mereka yang percaya dengan kerasulan Nabi Isa as./Jesus Christ diterima sebagai ahli kitab, dan yang kedua, satu lagi kumpulan Nasrani yang percaya Jesus Christ itu adalah anak Tuhan.

Salah satu ayat memperjelaskan berkenaan orang Nasrani kumpulan pertama, disebutkan mempunyai sifat orang alim serta kuat beribadah terkandung dalam ayat 82 surah al-Maidah:

Dalam masyarakat kita, kita juga sebenarnya menggunakan istilah 'nasrani' secara am tanpa kita sedari. Pasti ramai tahu tentang masyarakat Serani yang menetap di negeri Melaka, mempunyai darah campuran Portugis dengan orang tempatan.

Istilah 'Serani' yang kita gunakan itu sebenarnya singkatan daripada istilah 'Nasrani,' dinamakan sempena kepercayaan agama komuniti itu oleh masyarakat Melayu zaman dahulu kala.

Kami harap penjelasan ringkas ini mampu memperjelaskan kepada anda dari mana datangnya istilah 'nasrani' yang mempunyai susur galur dari bahasa Aramaik Syria sebelum digunakan secara rasmi dalam bahasa Arab, hubung kaitnya dengan ajaran Yahudi serta konfliknya dengan anutan Kristian yang tidak berkesudahan sehingga ke hari ini.

Ada pihak melihat 'nazarene' dan 'nazirite' berkait antara satu sama lain. Ada yang melihatnya hanya sekadar satu kekeliruan, ekoran bunyinya yang seakan-akan sama disebabkann sistem ejaan zaman dahulu yang belum lengkap vokal dan konsonannya.


Siapakah James Bond Seterusnya?

Kini, filem James Bond berjudul No Time To Die sedang ditayangkan di pawagan di seluruh dunia. Kita tahu bahawa Daniel Craig adalah pelakon yang berjaya membawa watak James Bond dengan baik.

Namun, filem No Time To Die memberi gambaran kepada pengakhiran watak James Bond versi Daniel Craig tetapi mempunyai bayangan bahawa filem seterusnya akan kembali. Persoalannya, siapakah yang bakal menggantikan tempat Daniel Craig.

Sebelum Daniel Craig, pelakon paling lama memegang watak Bond ialah Roger Moore. Moore memegang watak itu selama 12 tahun dalam 7 filem antara 1973 hingga 1985 manakala Sean Connery pula melakonkan watak itu sebanyak enam kali.

Penerbit Barbara Broccoli mengesahkan bahawa watak James Bond akan sentiasa dibawa oleh pelakon lelaki walaupun Lashana Lynch yang melakonkan watak perisik bernama Nomi memegang kod nama "007" dalam filem No Time To Die.

Jadi, siapakah yang akan menggantikan Daniel Craig? Berikut adalah beberapa nama yang disebut-sebut bakal memegang watak James Bond seterusnya.

Pelakon watak Finn dari sekuel trilogi Star Wars ini merupakan antara nama yang disebut-sebut bakal menggantikan Daniel Craig. Ia tidak mengejutkan kerana spekulasi mengenai James Bond berkulit hitam telah lama disebut-sebut.

Pelakon popular yang lahir di London ini dilihat sesuai menjadi James Bond seterusnya. Popularitinya yang semakin meningkat juga mungkin membantu melonjakkan siri filem James Bond seterusnya.

Jika Boyega dipilih, dia akan menjadi pelakon paling muda memegang watak James Bond pada usia 28 tahun. Malah, Boyega sendiri mengaku bahawa dirinya terlalu muda untuk memegang watak itu.

Anda mungkin mengenali pelakon kacak ini melalui lakonannya sebagai Superman, Sherlock Holmes atau dalam siri popular The Witcher. Namun, tahukah anda bahawa dia hampir menjadi James Bond?

Pelakon kelahiran Britain ini pernah menghadiri uji bakat pada 2005 untuk EON Production yang mengasilkan siri James Bond dan telah dipertimbangkan dengan serius. Namun, watak itu telah diberikan kepada Daniel Craig.

Pada usia 37 tahun, Cavill merupakan calon yang sesuai untuk menggantikan Craig. Jika Cavill terpilih, dia merupakan pelakon James Bond kedua yang memainkan watak Sherlock Holmes (Roger Moore melakonkan watak Holmes pada 1976) dan yang pertama memegang watak Superman.

Pelakon utama siri Bridgerton di Netflix ini merupakan antara nama yang disebut-sebut sebagai James Bond seterusnya. Khabar angin itu dikuatkan lagi apabila Page mengesahkan bahawa dia tidak akan meneruskan musim kedua Bridgerton yang membuatkan namanya melonjak naik.

Malah, pelakon Pierce Brosnan yang pernah memegang watak Bond sebelum Daniel Craig juga mengatakan bahawa Page merupakan calon yang sesuai.

Namun, Page sendiri meredakan khabar angin ini dengan mengatakan mana-mana pelakon lelaki Britain yang melonjak naik pasti akan dikaitkan dengan watak James Bond. Page bagaimanapun berbangga kerana bakatnya dikenali dan dikategorikan sebagai calon James Bond seterusnya.

Nama pelakon ini semakin kerap disebut bakal menjadi James Bond seterusnya. Malah, Heughan sendiri mengatakan bahawa dia bersedia menggalas tugas tersebut.

Sam Heughan merupakan pelakon utama dalam beberapa siri TV dan paling menonjol sebagai watak Jamie dalam siri Outlander yang masih ditayangkan sejak 2014.

Jika Heughan berjaya, dia merupakan pelakon kelahiran Scotland kedua memegang watak James Bond selepas Sean Connery.

Tom Hardy sememangnya satu nama yang tidak asing lagi dalam dunia perfileman. Dia pernah menjadi watak utama dalam filem besar seperti Batman, Mad Max dan Venom.

Tom Hardy bukan sahaja dicalonkan sebagai James Bond seterusnya tetapi ada khabar angin mengatakan bahawa perjanjian antara pelakon ini dan produksi siri James Bond telah dipersetujui.

Mempunyai watak kasar dan bahaya seperti Daniel Craig, tidak mustahil Tom Hardy adalah pengganti seterusnya. Banyak laman web dan pengkritik mengatakan Hardy berada di tangga teratas sebagai calon James Bond dan hanya berita rasmi sahaja dapat mengesahkan semua khabar angin.

Mungkin ramai yang lupa ketika Daniel Craig dinamakan sebagai James Bond untuk filem Casino Royale (2006). Respon daripada peminat dan pengkritik agak menghampakan kerana pilihan pelakon yang tidak begitu dikenali.

Malah, dia digelar sebagai "James Blond" kerana semua watak James Bond sebelumnya berambut hitam. Potongan rambut Daniel Craig yang berbeza daripada kebiasaan juga dipersoalkan.

Namun, segalanya berubah apabila Casino Royale mula ditayangkan. Tidak mustahil jika seorang pelakon yang tidak begitu dikenali dipilih untuk memegang watak James Bond seterusnya.


Adakah Fungsi "Dark Mode" Benar-Benar Menjimatkan Bateri dan Elektrik?

Perasan atau tidak, kini pelayar internet, aplikasi mahupun sesetengah laman web sudah menyediakan pilihan yang membolehkan pengguna untuk menukar kepada "dark mode" ketika menggunakan pelayar, aplikasi atau halaman tersebut.

Antara alasan popular yang menjadikan "dark mode" atau "mod gelap" semakin menjadi pilihan adalah mengurangkan pancaran cahaya biru yang berbahaya kepada mata dan mengurangkan penggunaan elektrik atau bateri pada perkakasan atau peranti elektrinoik anda. Tepatkah dakwaan ini?

Sebab pertama adalah benar. Idea di sebalik mod gelap ialah ia mengurangkan cahaya yang dipancarkan oleh skrin peranti sambil mengekalkan nisbah kontras warna minimum yang diperlukan untuk kebolehbacaan. Walau bagaimanapun, ada juga yang tidak bersetuju dengan dakwaan ini.

Bagi alasan penjimatan bateri pula, jawapan mudahnya dakwaan ini kurang tepat. Penjimatan elektrik atau bateri ini tidak berlaku untuk semua perkakasan atau peranti elektronik sahaja.

Untuk menjawab soalan ini, mari kita semak secara ringkas mekanisme kerja paparan yang berbeza yang terdapat di pasaran  (LCD, LED dan OLED) keranna kadar penjimatan tenaga mod gelap bergantung pada jenis paparan yang digunakan.

Liquid Crystal Displays  (LCD) terdiri daripada pemasangan berbilang lapisan. Yang pertama ialah lampu latar, yang bertanggungjawab untuk memberikan pencahayaan pada skrin paparan. Ia terdiri daripada susunan Cold Cathode Fluorescent Tubes  (CCFL) yang bersinar secara sekata dan berterusan apabila dihidupkan.

Lapisan seterusnya terdiri daripada polarizer dan cecair kristal. Polarizer dan cecair kristal diapit oleh elektrod pada kedua-dua belah. Jumlah cahaya yang melalui polarizer dan lapisan kristal boleh dikawal dengan menggunakan voltan pada elektrod.

Kristal itu mengorientasikan semula diri mereka mengikut medan elektrik dan beberapa cahaya terkutub. Tahap voltan yang berbeza-beza mengubah orientasi kristal, yang kemudiannya mengubah polarisasi cahaya, yang seterusnya mengubah jumlah cahaya yang melalui polarizer ke skrin paparan.

Light Emitting Diode  (LED) hanya mempunyai satu variasi daripada LCD iaitu lampu latar (backlight). Daripada mempunyai CCFL, lampu latar terdiri daripada berbilang LED untuk setiap piksel (biasanya tiga LED setiap piksel, satu merah, satu hijau dan satu biru).

LED ini dikawal oleh litar kompleks yang membolehkan pewarnaan terpilih dan pencahayaan setiap piksel. Kecerahan dikawal oleh kristal cecair dan polarizer dalam cara yang sama seperti dalam LCD.

Organic Light Emitting Diode  (OLED) adalah yang teknknologi terkini yang ditawarka di pasaran. Tidak seperti paparan LCD/LED, di mana piksel memerlukan lampu latar, paparan OLED menggunakan semikonduktor sebatian organik yang memancarkan cahaya boleh dilihat apabila arus elektrik disalurkan.

OLED ini sangat kecil sehingga piksel individu boleh diterangi terus, yang menghilangkan keperluan untuk lampu latar dan panel LCD.

Mod Gelap berfungsi secara berbeza pada paparan berbeza. Paparan LCD-LED menggunakan lampu latar yang bersinar pada keamatan (intensity) yang berterusan. Untuk menggelapkn paparan, arus elektrik memanipulasi kristal supaya cahaya terhalang. Ini memerlukan tenaga.

Sebaliknya, paparan OLED melaksanakan mod gelap dengan hanya mematikan OLED tertentu, yang menjimatkan elektrik. Jelas sekali bahawa mod gelap pada skrin OLED menjimatkan elektrik, tetapi tidak semestinya benar untuk paparan LCD-LED.

Pengurangan tenaga dalam paparan OLED dalam mod gelap bergantung pada kecerahan paparan dan Antara Muka Pengguna (UI) aplikasi. Kecerahan paparan bergantung pada keamatan piksel yang diterangi.

Intensiti ditakrifkan sebagai jumlah tenaga yang dipancarkan secara normal (iaitu, cahaya jatuh pada sudut tegak (perpendicular) dengan permukaan) per unit luas permukaan per unit masa. Lebih besar keamatan cahaya, lebih besar tenaga dan lebih besar tenaga yang digunakan.

Memandangkan antara muka aplikasi tidak boleh ditukar oleh pengguna, kecerahan skrin ialah pembolehubah yang berkaitan untuk mod gelap. Oleh itu, daripada penjelasan ini jelaslah bahawa mod gelap memang menjimatkan tenaga, tetapi hanya pada peranti atau perkasan elektronik yang menggunakan paparan OLED.


Benarkah Bekas Mufti Kelantan Membela Anjing Peliharaan?

Walaupun jelas hukum berkenaan pemeliharaan anjing agak jelas di negara kita, masih ada banyak pihak cuba mempersoalkan perkara itu dengan hujah yang kadangkala tak masuk akal.

Hujah seperti boleh sertu (dibersihkan kawasan najis) dicanang seolah-olah perkara itu mudah, dengan perkongsian tokoh-tokoh agama kontemporari serta masa lampau yang didakwa membenarkan peliharaan anjing - dijadikan hujah penguat betapa kolotnya masyarakat Islam Malaysia zaman sekarang dalam isu anjing.

Salah satu bukti yang sering dikongsikan dakwaan pihak ini melibatkan gambar bekas Mufti Kelantan satu ketika dulu yang didakwa mengambil pendekatan mesra anjing. Apakah kisah sebenar di sebalik sejarah ini?

Gambar yang kami katakan sering ditular adalah gambar di atas, diambil daripada buku tulisan seorang penyelidik bernama William R. Roff berjudul 'Studies on Islam and Societies in Southeast Asia.'

Cuba anda 'google' kan 'mufti kelantan anjing' anda pasti mendapat salinan gambar tersebut; lengkap dengan gambar 'mufti Kelantan' sedang memegang anjing, diterbitkan oleh portal politik The Malaysian Insider (kini tidak aktif) pada 23 Oktober 2014.

Gambar itu menjadi senjata utama pihak-pihak pro-anjing dalam mempromosikan 'kekolotan' masyarakat Melayu Islam kini, yang dikatakan mempunyai minda tertutup jika dibandingkan dengan masyarakat Melayu terdahulu.

Untuk pengetahuan anda - gambar itu bukanlah gambar Mufti Kelantan dan gambar itu sebenarnya mempunyai konteks yang sangat besar dalam sejarah perkembangan Islam di negara kita, khasnya dalam isu berkaitan mazhab, fatwa dan kekhilafan.

Individu yang didakwa Mufti Kelantan itu sebenarnya adalah Haji Abbas Taha, seorang ulama' memegang jawatan Qadi Besar Singapura sekitar dekad 1930-an.

Ketika itu, di kalangan ulama' Tanah Melayu wujud dua kelompok aliran yang berbeza pandangan di antara ulama' berusia muda dan tua, dikategorikan pertembungan Kaum Muda dan Kaum Tua mencetuskan perdebatan dalam isu-isu melibatkan pelbagai aspek, khususnya isu-isu khilaf atau perbezaan pandangan di antara mazhab.

Kaum Tua berpegang kuat kepada pendapat Mazhab Shafie yang agak keras pandangannya. Sementara Kaum Muda pula yang banyak meneladani ilmu-ilmu dari pelbagai pandangan mahu Islam di Tanah Melayu diperkembangkan agar lebih terbuka untuk mengambil pandangan berbeza.

Salah satu topik yang membawa perdebatan hangat muncul ketika itu melibatkan seekor anjing yang juga haiwan peliharaan Putera Mahkota Kelantan, Tengku Ibrahim. Anjing dalam gambar yang sering tular itu adalah anjing milik Baginda.

William R. Roff (gambar di atas), seorang pengkaji sejarah Asia Tenggara merekodkan perdebatan yang tercetus dalam kontroversi tersebut.

Tengku Ibrahim membela seekor anjing jenis Dalmatian yang dibiarkan duduk dalam istana kediaman Baginda. Tindakan itu kurang disenangi adik kepada Baginda, Tengku Maharani yang merasakan sukar untuk melawat kediaman adiknya, khasnya bimbang dengan status air liur anjing itu yang pastinya meleleh di merata-rata tempat.

Tidak diketahui apa sebabnya Tengku Ibrahim mahu membela anjing tersebut. Ada pihak mengatakan dia terikut-ikut dengan gaya hidup pemimpin British ketika itu yang turut membela haiwan sebegitu dalam rumah.

Bagi menyelesai polemik itu, Tengku Ibrahim memohon agar satu panduan atau fatwa dikeluarkan, oleh seorang ulama yang baik dengannya bernama Nik Abdullah bin Wan Musa yang baru tamat pengajian di Mekah.

Nik Abdullah adalah anak kepada bekas Mufti Kelantan Wan Musa bin Wan Abdul Samad, terkenal sebagai pewaris ulama' generasi baru yang berilmu serta antara nama paling besar di kalangan ulama' Kaum Muda. Kontroversi mula marak selepas Nik Abdullah membenarkan tindakan Tengku Ibrahim.

Pandangan Haji Nik Abdullah disanggah golongan ulama' Kaum Tua. Tersepit di antara dua pandangan, Tengku Ibrahim memohon agar sebuah majlis muzakarah bagi membincangkan isu berkenaan anjing peliharaan di kalangan masyarakat Islam diadakan.

Dalam majlis itu, Tengku Ibrahim diwakili oleh Wan Musa sendiri, Haji Abbas Taha (Individu dalam gambar) ketika itu Qadi Besar Singapura dan Burhanuddin Muhammad Noor - kedua-duanya jemputan khas dari Singapura, beraliran Kaum Muda yang lebih progresif pandangan mereka.

Sementara Tengku Maharani pula diwakili Mufti Kelantan Haji Ibrahim Yusoff, Ahmad Mahir yang menjawat jawatan Qadi Kelantan serta Ahmad Abdul Manan dan Abdullah Tahir, dua orang wakil Mesyuarat Ulama' Kelantan.

Nik Abdullah malangnya telah meninggal dunia sebelum majlis tersebut dapat dilangsungkan.

Dua kelompok berbeza pandangan itu bertembung dalam majlis yang diadakan di Istana Negeri pada bulan Januari 1937, disaksikan lebih 2,000 hadirin khas khusus untuk membincangkan berkenaan isu pemeliharaan anjing oleh orang Islam.

Selepas bertikam lidah berdasarkan kepada hujah dan bukti yang ada, tidak ada kata putus dapat dikeluarkan daripada perbincangan itu.

Dalam menjustifikasikan fatwa membenarkan belaan anjing, Nik Abdullah pada awalnya mengguna pakai pandangan Imam Malik dan mengenepikan pandangan Imam Shafie. Imam Malik membenarkan belaan anjing, tanpa perlu tuan punyanya membersihkan kediaman atau apa saja kawasan yang terkena air liur anjing tersebut.

Pandangan itu menjadi asas kepada hujah panel yang menyokong Tengku Ibrahim, di mana mereka merasakan tidak ada kewajipan untuk masyarakat Melayu tegas menurut hanya satu mazhab sahaja dalam apa saja isu, sebaliknya berpandangan orang Melayu Kelantan perlu belajar menerima pandangan 3 lagi mazhab utama yang berbeza.

Perbincangan yang pada awalnya berkait status air liur anjing serta pemeliharaan anjing, membesar sehingga turut mempersoalkan keperluan ketetapan amalan masyarakat Islam Kelantan berdasarkan mazhab Shafie secara menyeluruh, yang menjadi salah satu asas Majlis Agama Kelantan.

Bagi kumpulan Kaum Tua, mereka melihat perkara itu bukan sekadar dalam ruang litup mazhab semata-mata.

Sebaliknya mereka merasakan apa yang cuba dipromosikan oleh perbuatan Tengku Ibrahim itu sebagai sesuatu perbuatan yang hanya akan menimbulkan kesulitan kepada masyarakat, sekiranya orang kebanyakan turut sama meniru perbuatan Baginda.

Mereka juga melihat perbuatan membela anjing itu mencacatkan adat resam masyarakat Melayu ketika itu, yang jelas sudah mengguna pakai pandangan Imam Shafie sejak zaman berzaman.

Ekoran daripada tiada satu kesimpulan dapat dibuat atas nasihat Sultan Kelantan, kedua-dua pihak bersetuju untuk merujuk Sheikh Muhammad Fahm - ketika itu ketua majlis fatwa Universiti Al-Azhar di Kaherah, Mesir. Haji Wan Musa mengirimkan sepucuk surat mengandungi 3 persoalan utama;

Kedua : adakah boleh air liur anjing dibersihkan mengikut kaedah saranan Imam Malik berbanding saranan Imam Shafie yang lebih berat kaedahnya?

Yang ketiga; adakah pandangan Mazhab Maliki berkenaan kebersihan anjing bercanggah dengan pandangan agama Islam?

Sheikh Muhammad Fahm menjawab 'dibenarkan' untuk dua soalan awal dan menjawab 'tidak' untuk soalan terakhir, memberikan kemenangan moral kepada kumpulan Tengku Ibrahim yang didokong ulama' lebih modernis.

Dari situlah risalah yang memaparkan gambar Tengku Ibrahim, Haji Wan Musa dan Haji Abbas Taha bersama anjing yang menjadi perbualan ramai ketika itu dicetak serta diedarkan kepada orang ramai.

Kami tidak tahulah bagaimana pada abad ke 21, gambar tersebut yang jelas dirujuk atas nama Haji Abbas Taha ditukar ganti sebagai Mufti Kelantan, Haji Ibrahim Yusoff yang kuat mempertahankan hujah pemeliharaan anjing bagi umat Islam berdasarkan Mazhab Shafie, yang langsung mengharamkannya tanpa sebab-sebab atau keperluan.

Bagi kami yang separa usia, kami cenderung untuk berpihak kepada pandangan Kaum Tua dan Mazhab Shafie. Mazhab Maliki memberikan kelonggaran-kelonggaran, tetapi kelonggaran itu perlulah kena dengan kesesuaian serta norma biasa masyarakat setempat.

Walaupun Haji Abbas Taha ketika itu duduk sebagai Qadi Besar Singapura membenarkan tindakan Tengku Ibrahim, kini dalam abad ke 21 Majlis Islam Singapura atau MUIS secara terang lebih berpihak kepada pandangan yang diutarakan oleh ulama' Kaum Tua dalam perdebatan tersebut, sebagai panduan utama.

Kami berharap agar kesilapan perkongsian sebegini dapat dielakkan khasnya apabila melibatkan nama baik Mufti sesebuah negeri, sehingga dikaitkan dengan pandangan-pandangan yang mampu mencetuskan kontroversi.


7 Syarikat Pengeluar Makanan Terbesar di Dunia

Industri makanan atau F&B (Food and Beverage) adalah industri yang sangat luas kerana populasi manusia semakin bertambah. Walaupun sudah terdapat banyak syarikat yang mengeluarkan produk makanan, syarikat- syarikat pengeluar makanan yang baru tetap muncul kerana pertambahan bilangan manusia.

Sesetengah syarikat menjalankan perniagaan untuk mengembangkan dan memproses bahan mentah untuk makanan yang disediakan di rumah. Segelintir daripadanya terlibat dalam menyediakan perkhidmatan makanan yang sudah sedia dimakan, khusus buat individu yang sentiasa sibuk bekerja.

Percaya atau tidak, dunia F&B ini sebenarnya dimonopoli oleh beberapa syarikat besar yang mengeluarkan pelbagai jenis makanan dengan menggunakan nama produk berbeza. Maka, kali ini kami ingin kongsikan 7 syarikat pengeluar makanan terbesar di dunia.

Bunge ialah sebuah syarikat pengeluaran pertanian dari Amerika Syarikat. Ia merupakan pengeluar sumber bijirin dan tebu untuk kegunaan pengguna dan industri. Dahulu, syarikat ini memegang pelbagai kepentingan dalam industri perkhidmatan makanan.

Syarikat ini mula menanam dan memproses bijirin di Belanda. Ia berpindah ke Belgium, kemudian Argentina. Syarikat ini turut mengembangkan perniagaannya kepada perniagaan di luar industri makanan. Kemudian, sebelum penjenamaan semula dan berpindah ke AS, ia memilih untuk memberi tumpuan kepada perniagaan berasaskan pertanian.

JBS ialah syarikat pemprosesan daging, menghantar potongan daging lembu, ayam dan khinzir ke negara-negara di seluruh dunia. Ia bergantung pada banyak ladang di tanah subur Brazil di mana syarikat ini mempunyai beribu pejabat disana. Syarika ini  telah membeli beberapa syarikat sejak 30 tahun yang lalu, dan telah melabur dalam syarikat pembungkusan daging Amerika.

Sejak kebelakangan ini, syarikat ini terkesan teruk kerana siasatan kerajaan di tengah-tengah dakwaan penipuan dan rasuah. Pada 2018, kerajaan AS membayar anak syarikat JBS di Amerika Syarikat lebih $23 juta sebagai sebahagian daripada pakej bantuan ladang.

Sysco ialah satu lagi syarikat pemproses korporat dan pengedar makanan. Syarikat ini membekalkan kedai runcit dan restoran serta syarikat perkhidmatan makanan seperti Aramark. Syarikat ini bekerja secara langsung dengan pemilik perniagaan, hospital dan hotel.

Selain itu, mereka membekalkan pemilik perniagaan ini dengan perkakasan dan alatan yang berkaitan dengan penyediaan makanan, pembersihan dan penyelenggaraan. Sysco cuba untuk berkembang di AS, tetapi hakim persekutuan enggan meluluskan penggabungan yang dirancang dengan mengatakan bahawa Sysco akan memiliki lebih tiga perempat daripada industri perkhidmatan makanan jika perjanjian itu berjaya.

The Archer Daniels Midlands Company (ADM) adalah sebuah perniagaan berasaskan tani yang juga telah melabur dalam perniagaan insurans dan perdagangan komoditi. Syarikat ini bermula sebagai pemproses bijirin, menghancurkan biji rami untuk mengekstrak minyak.

Syarikat ini kini turut memproses bahan-bahan lain untuk diborong kepada perniagaan lain. Fokus ini utama mereka perniagaan pemprosesan jagung di mana ia memproses jagung untuk makanan lembu dan untuk pemanis. ADM juga mencipta etanol, bahan tambahan bahan api.

PepsiCo, syarikat minuman ringan, bergabung dengan pengeluar makanan ringan Frito-Lay pada tahun 1965 untuk membentuk PepsiCo. Pepsi bermula pada akhir 1800-an menjual minuman ringan yang dibangunkan oleh seorang ahli farmasi sebagai ubat. Frito-Lay sendiri merupakan penggabungan dua syarikat lain.

Melalui 1970-an, PepsiCo memperoleh syarikat makanan pra-proses lain. Semasa 1990-an, PepsiCo memasuki perniagaan restoran dengan membeli (dan kemudian menjual) rangkaian restoran seperti Pizza Hut dan KFC.

Syarikat ini merupakan pembekal terbesar makanan dan minuman pra-pembungkusan kepada pengguna di dunia berdasarkan jumlah pendapatan. Namun, ia adalah syarikat makanan kedua terbesar. Syarikat ini bermula sebagai sebuah perniagaan membuat makanan bayi berasaskan susu.

Semasa Perang Dunia II, susu tepung syarikat ini mendapat permintaan yang tinggi. Syarikat ini kemudian menggunakan hasil jualan tersebut untuk mengambil alih perniagaan lain. Syarikat ini membuat sebahagian besar wang mereka daripada jualan minuman  daripada serbuk dan cecair.

Cargill ialah syarikat makanan terbesar di dunia apabila dilihat dari segi jumlah pendapatan. Walaupun syarikat ini banyak membuat pelaburan dalam pelbagai perusahaan, bisnes utamanya adalah mengembangkan dan mengedarkan komoditi makanan dan memproses bahan makanan untuk digunakan dalam perusahaan komersial.

Cargill juga memegang kepentingan dalam syarikat yang memiliki dan memproses ternakan. Syarikat ini bermula sebagai syarikat penyimpanan bijirin dan limbungan kayu. Ia mengembangkan perniagaan selepas Perang Dunia II. Cargill ialah syarikat milik persendirian terbesar di Amerika Syarikat dari segi pendapatan. Keluarga Cargill, yang berada di tangga keempat terkaya di AS, mengekalkan 90% pemilikan syarikat ini.


Kenapa Kucing Takut Air?

Bagi kebanyakan pemilik kucing, memandikan haiwan peliharaan mereka boleh menjadi mimpi ngeri. Tidak seperti spesies kucing besar (singa atau harimau) yang suka berenang atau mandi, kucing peliharaan biasanya akan mengelak daripada terkena air.

Apakah yang membuatkan haiwan berbulu yang comel ini takutkan air? Adakah mereka fobia terhadap air atau benci apabila dimandikan? Sebenarnya, terdapat beberapa fakta saintifik mengapa kucing tidak sukakan air.

Keturunan dan evolusi kucing memainkan peranan penting dalam tingkah laku mereka terhadap air. Sejarah awal kucing domestik boleh dikesan sehingga ke Era Neolitik (10,000 tahun yang lalu).

Pada era itu, manusia di Timur Tengah mula bereksperimen dengan pertanian. Apabila mereka mengumpul dan menyimpan hasil bijirin, haiwan perosak seperti tikus datang untuk mencuri. Ketika inilah felis silvestris lybica (kucing liar Afrika) mula dijinakkan dan digunakan untuk menangkap tikus.

Kucing-kucing ini terbukti sangat berharga kepada manusia kerana sangat berkesan dalam menangani haiwan perosak. Apabila para peladang ini berhijrah daripada Timur Tengah ke bahagian lain di serata dunia, mereka membawa bersama kucing-kucing ini.

Pendek kata, kucing terdahulu berasal dari tempat yang panas, gersang dan kering seperti Timur Tengah dan Mesir. Kucing terawal yang biasa hidup di padang pasir mempunyai pendedahan yang sangat sedikit terhadap air. Secara semula jadi, badan mereka tidak dapat disesuaikan untuk berada di dalam air.

Selain itu, terdapat juga beberapa faktor fizikal mengapa kucing tidak sukakan air.

Kajian menunjukkan bahawa suhu badan normal kucing adalah sekitar 36.7 Celsius hingga 38.9 Celsius di mana ia lebih tinggi daripada suhu badan normal bagi manusia. Kucing juga mempunyai toleransi haba yang agak tinggi. Maka, mereka lebih sukakan haba dan kehangatan.

Walaupun telah dijinakkan, kucing masih mempunyai naluri pemangsa semula jadi. Mereka juga mempunyai metabolisme yang aktif dan suka memburu. Semua aktiviti ini memerlukan tenaga yang diperolehi dengan menjimatkan tenaga badan atau bergantung kepada sumber haba luaran.

Inilah sebabnya mengapa kucing suka berjemur atau berada dalam posisi seperti bola bagi mengoptimumkan haba badan mereka.

Jika mereka terkena air atau dimandikan, suhu badan mereka akan turun. Ini menjadikan mereka tidak bertenaga atau aktif. Jadi, kucing lebih gemar berada dalam keadaan kering.

Anda mungkin pernah melihat anjing bermain dengan air dan menggoyang-goyangkan badannya untuk mengeringkan bulunya. Namun, kucing tidak berbuat demikian kerana bulu anjing dan kucing agak berbeza.

Bulu anjing adalah seperti baju hujan dan boleh menghilangkan air dengan mudah manakala bulu kucing pula adalah seperti kain kapas yang menyerap air dan menjadi berat apabila basah.

Kucing mempunyai dua hingga tiga lapisan bulu bergantung kepada baka. Lapisan paling bawah biasa dipenuhi dengan bulu pendek yang memberikan kehangatan dan berfungsi sebagai penebat.

Lapisan kedua pula adalah lebih panjang untuk melindungi lapisan bawah. Sesetengah baka mempunyai lapisan bulu sekunder di antara lapisan bawah dan atas. Bulu kucing yang tidak kalis air akan basah apabila terkena air dan menyebabkan suhu badan haiwan itu turun.

Jika kucing itu mempunyai bulu yang panjang, ia akan menjadi berat dan menyukarkan pergerakan kucing apabila basah. Jika berbulu pendek pula, kucing itu akan cepat menjadi kesejukan dan tidak baik untuk kesihatannya.

Kucing dapat menghidu jauh lebih baik berbanding manusia. Secara purata, manusia mempunyai kira-kira lima juta sensor pada hidung manakala kucing pula sekitar 200 juta.

Mereka menggunakan deria bau untuk berkomunikasi, memburu dan mengesan pemangsa. Malah, mereka juga menggunakan bau air kencing untuk menanda kawasan. Sesuatu bau boleh membuatkan kucing berasa tertekan atau selamat dalam persekitaran tertentu.

Selain hidung, kucing mempunyai organ lain yang dipanggil vomeronasal atau Jacobson's organ yang terletak di lelangit mulut mereka. Organ ini digunakan apabila kucing memerlukan analisis bau yang lebih mendalam.

Apakah kaitan kebolehan menghidu ini dengan kucing takutkan air? Sebenarnya, kucing dapat "menghidu" kandungan kimia atau bendasing di dalam air. Ia adalah salah satu sebab mengapa mereka tidak mahu bau asing ini melekat pada badan seperti bau klorin.

Kucing biasanya menggosokkan badan mereka pada manusia, perabot atau benda lain untuk menghilangkan bau pada badan.

Kebanyakan pembela kucing mungkin mengetahui bahawa kucing membersihkan diri mereka menggunakan lidah. Lidah kucing adalah seperti sikat kecil yang mempunyai struktur berduri dipanggil papillae. Ia membantu kucing menyikat bulunya dan membuang kotoran.

Walaupun kebanyakan baka kucing "takut air" tetapi ada beberapa baka yang terkecuali. Malah, beberapa baka ini suka mandi dan berada di dalam air seperti baka Turkish Van, Abyssinian dan beberapa baka hibrid yang telah dilatih untuk mandi dan berenang.


Kenapa Tahun 1972 Adalah Tahun Paling Panjang Dalam Sejarah

Ada sesetengah tahun yang dirasakan lebih panjang dari tahun-tahun yang lain, terutamanya jika anda sedang melalui fasa-fasa buruk dalam kehidupan seperti terpaksa berkurung di dalam rumah akibat pandemik COVID-19.

Namun, tahun terpanjang dan paling lama secara rasminya dalam rekod ialah tahun 1972, di mana tahun ini lebih panjang daripada purata tahun sebanyak dua saat secara keseluruhan.

Dan dua saat tambahan ini dikenali sebagai "saat lompat" yang ditambah pada 30 Jun dan sekali lagi pada 31 Disember pada tahun yang sama.

Dari masa ke masa, saat lompat ditambahkan pada jam di Bumi untuk menyamai masa suria yang diperhatikan dengan lebih tepat.

Ini disebabkan oleh hakikat bahawa putaran Bumi mengelilingi paksi dan revolusinya mengelilingi matahari adalah tidak tepat dan berbeza-beza dari tahun ke tahun.

Putaran Bumi semakin perlahan, yang menyebabkan jam di Bumi tidak selari.

Secara purata, satu hari Bumi adalah kira-kira 0.002 saat lebih lama daripada tempoh 24 jam.

Walaupun perbezaan ini tersangat kecil, namun ia bertambah dan berkembang kepada satu saat dalam kira-kira 1.5 tahun.

Dan untuk memastikan jam diselarikan dengan hari suria sebenar, kita perlu menambah satu saat tambahan setiap beberapa tahun.

Dengan menambahkan satu saat tambahan pada kiraan masa, kita menghentikan jam kita untuk saat itu untuk memberikan Bumi peluang untuk mengejarnya,

Secara purata, saat lompat dimasukkan kira-kira setiap 21 bulan, tetapi kerana kelajuan putaran Bumi berbeza-beza sebagai tindak balas kepada peristiwa iklim dan geologi, saat lompat adalah jarak yang tidak teratur dan tidak dapat diramalkan.

Setiap tahun, Perkhidmatan Sistem Putaran dan Rujukan Bumi Antarabangsa (IERS) memutuskan sama ada untuk menambahnya atau tidak.

Jika badan antarabangsa yang bertanggungjawab untuk mengekalkan piawaian masa dan kerangka rujukan global menentukan bahawa satu saat lompat sudah tiba masanya, ia akan ditambah sama ada pada 30 Jun atau pada 31 Disember.

1972 adalah tahun di mana sistem ini diperkenalkan dan merupakan satu-satunya tahun di mana dua saat lompat ditambah.

Sehingga hari ini, terdapat 27 saat lompat digunakan, yang paling terkini pada 31 Disember 2016.

Banyak badan antarabangsa mencadangkan agar saat lompat ini dihapuskan disebabkan masalah yang dicetuskannya. Banyak sistem komputer gagal kerana perisian tidak dapat mengendalikan saat tambahan.

Intercontinental Exchange, badan induk kepada 7 pertubuhan jurubank dan 11 bursa saham termasuk Bursa Saham New York, tergendala selama satu jam apabila saat lompat ditambah kepada 30 Jun 2015.

Pada tahun yang sama, beberapa kegagalan rangkaian berlaku melibatkan router di seluruh dunia yang menyebabkan gangguan terhadap pelbagai perkhidmatan utama seperti Twitter, Instagram, Pinterest, Netflix dan Amazon.

Mereka yang menentang saat lompat ini telah mencadangkan mengekalkan Masa Atom Antarabangsa (TAI) dan Sistem Kedudukan Global (GPS), yang digunakan oleh sistem komputer, berasingan daripada Masa Selaras Sejagat (UTC).

Sebagai contoh, komputer sentiasa boleh mengambil data TAI dan menukarnya kepada UTC yang boleh dibaca manusia atau waktu sivil tempatan apabila perlu tanpa menyebabkan UTC mengubah masa atom.

Kumpulan lain membantah bahawa penambahan saat lompat tidak diperlukan kerana perbezaan antara masa suria dan masa atom terlalu kecil.


7 Taman Tema Air Paling Popular di Dunia (Berdasarkan Jumlah Pengunjung)

Taman tema air biasanya menjadi pilihan bagi seisi keluarga untuk berseronok ketika musim cuti mahupun hujung minggu. Tidak kira sama ada yang dewasa atau pun bersama anak-anak kecil, ianya menjadi kawasan pilihan memandangkan terdapat banyak permainan yang boleh dicuba.

Di Malaysia, kita mempunyai taman tema air Sunway Lagoon yang dikategorikan sebagai salah sebuah taman tema air terbesar di dunia. Walau bagaimanapun, daripada segi jumlah pengunjung Sunway Lagoon tidaklah begitu popular dan tidak tersenarai dalam 10 taman tema paling popular di dunia berdasarkan jumlah pengunjung.

Kali ini, pihak Iluminasi ingin kongsikan kepada anda senarai 7 taman tema popular dunia berdasarkan jumlah pengunjung.

Taman tema air Ocean World terletak di Gunung Palbongsan, Korea Selata dan merupakan sebahagian daripada Vivaldi Park Resort yang lebih besar. Bahagian Ocean World di resort ini direka dengan tema Mesir, dibuat untuk kelihatan seperti oasis padang pasir. Antara tarikan utama disini adalah "Sungai Extreme" yang mengalir deras.

Selain itu, terdapat spa yang tenang bagi yang mahukan ketenangan. Walaupun Ocean World hanya menawarkan pelbagai  tarikan untuk cuaca panas, Vivaldi Park Resort menyediakan pelbagai aktiviti rekreasi semasa musim sejuk juga termasuk bermain ski dan papan luncur salji.

Dengan 42 gelongsor berbeza dan 84,000 kaki persegi pantai berpasir yang indah, Aquatica ialah salah satu taman air yang paling popular di Florida. Taman ini dimiliki dan dikendalikan oleh SeaWorld Parks & Entertainment, bersama-sama dengan lokasi taman Aquatica yang lain di Amerika Syarikat.

Di samping tarikan yang lebih menarik seperti gelongsor air, Aquatica juga menyediakan kawasan hiburan air yang lebih santai untuk tetamu yang hanya ingin berehat dan mencari ketenangan. Taman tema air ini dibuka pada tahun 2008 dan antara permainan yang menjadi tarikan utama disini adalah "Dolphin Plunge".

Digembar-gemburkan sebagai pusat peranginan paling popular di kawasan Sao Paulo, Thermas Dos Laranjais mempunyai lebih ramai pengunjung daripada mana-mana taman air lain di Amerika Latin. Taman tema air ini mendapat sumber airnya daripada Guarani Aquifer, rizab air tawar bawah tanah utama di Amerika Selatan.

Thermas Dos Laranjais sentiasa berusaha untuk memastikan pilihan lebih 50 tarikannya sentiasa menarik dengan merek biasanya akan melancarkan sekurang-kuranngnya satu tarikan atau permainan baharu setiap tahun.

Sebagai taman air terbesar di Caribbean, Aquaventure menawarkan pelbagai pilihan tarikan supaya semua orang mempunyai sesuatu untuk dinikmati. Taman ini mempunyai 18 gelongsor air, termasuk "The Abyss," gelongsor 200 kaki yang menghantar penunggang terjun ke dalam lagun selepas tamat gelongsor.

Bagi mereka yang tidak suka melakukan terjunan yang lebih ekstrim, terdapat pelbagai tarikan atau permainan yang lebih santai juga. Di samping taman tema air, resort Atlantis menyediakan tempat makan, peluang membeli-belah, banyak kelab malam dan kasino yang besar.

Taman air ketiga yang paling banyak dikunjungi di dunia ini bertemakan idea mitos tentang resort ski yang boleh dinikmati di iklim panas Florida. Salah satu tarikan yang paling terkenal di taman ini ialah Gunung Gushmore, yang berselimut salji buatan pada ketinggian 90 kaki dan "Summit Plummet".

Kelajuan "Summit Plummet" boleh mencapai sehingga 88  km/j, menjadikannya salah satu gelongsor air jatuh bebas terpantas di dunia! Taman tema air ini dibuka pada tahun 1995.

Salah satu lagun luncur air terbesar di dunia dan menempatkan salah satu kolam ombak buatan terbesar, taman air ini bertemakan "Lagenda Disney" tentang taufan dan kesannya. Hiasan dan pemandangan disini akan memberikan tetamu pengalaman dunia Disney yang mengasyikkan.

Di bahagian tengah terletak "Miss Tilly", kapal yang terletak di atas gunung ikonik "Mt. Mayday". Terdapat tarikan Shark Reeff yang menampilkan terumbu karang, ikan dan hidupan tumbuhan dalam tangki 362,000 gelen di mana orang ramai boleh melakukan aktiviti snorkeling untuk melihat dengan lebih dekat.

Taman Air Chimelong ialah taman air terbesar di dunia mengikut kehadiran tahunan.n pengunjung, dengan mudah meninggalkan jauh pesaingnya di Asia. Taman tema ini menyediakan tetamu dengan tarikan terkini dan paling menarik termasuk Extreme River dan pelbagai lagi.

Chimelong Resort mempunyai permulaan yang menakjubkan kerana ianya bermula sebagai sebuah restoran dan terus berkembang hasil daripada lokasi pelancongannya yang hebat.


10 Helah Kasino Agar Pelanggan Terus Berjudi

Kasino atau tempat perjudian adalah antara perniagaan yang mempunyai keuntungan paling tinggi di seluruh dunia. Sumber keuntungan mereka datang daripada sifat tamak pelanggan sendiri.

Walaupun sering kalah dan kehabisan banyak wang, kaki judi akan terus mencuba nasib di kasino. Apakah yang membuatkan pelanggan terus berharap agar menang besar? Sebenarnya, terdapat helah yang digunakan kasino agar pelanggan terus berjudi dan berikut adalah beberapa di antaranya.

Kebanyakan kasino akan menghiasi lantai mereka dengan permaidani yang anda tidak sanggup gunakan di rumah. Ia biasanya mempunyai corak hodoh dan warna yang terang.

Namun, corak pelik dan warna terang ini boleh mewujudkan rasa semangat dan bertenaga terhadap pemain berbanding permaidani bercorak biasa dan berwarna lembut.

Pemain juga akan cenderung untuk memerhatikan meja dan mesin judi berbanding permaidani. Citarasa buruk ini jelas memberikan keuntungan besar.

Sebahagian besar kasino tidak mempunyai jam atau tingkap. Ia adalah untuk membuatkan pelanggan tidak menyedari masa yang berlalu dan terus membelanjakan wang mereka.

Walaupun pelanggan boleh memeriksa masa pada jam atau telefon sendiri, masa yang berlalu tidaklah begitu terasa. Kasino juga tidak mahu pelanggan menyedari perubahan malam dan siang supaya mereka tidak terasa menghabiskan masa yang lama di dalam.

Kebanyakan kasino menjaga pelanggan dengan menawarkan minuman, makanan malah bilik percuma. Kasino tidak mahu pelanggan meninggalkan meja atau mesin kerana lapar atau dahaga.

Sesetengah kasino malah memberikan bilik percuma kepada pelanggan yang berbelanja besar untuk berehat dan kembali pada keesokan harinya. Siapa yang tidak suka benda percuma?

Hampir kebanyakan mesin judi di kasino mempunyai tema berbeza. Terdapat mesin slot dengan tema seperti cowboy, wheel of fortune, 007, lord of the rings dan banyak lagi.

Setiap tema ini mempunyai cara permainan dan jumlah pembayaran yang berbeza. Kepelbagaian tema membuatkan pemain tidak berasa jemu dan mudah menarik minat mereka terhadap tema-tema tertentu.

Strategi susunan meja dan mesin judi di kasino adalah penting bagi menarik minat pelanggan. Mesin disusun seperti maze (pagar sesat) agar pelanggan berpusing-pusing di dalamnya.

Malah, lorong laluan juga dijadikan sedikit sempit supaya pelanggan lebih hampir dengan mesin apabila berjalan. Susunan yang agak rapat membuatkan pelanggan boleh mendengar jika ada pemain lain yang memenangi jackpot sekali gus menaikkan semangat mereka.

Tidak seperti mesin slot, permainan di meja membuatkan pemain berasa mereka dalam kawalan. Ada permainan meja yang membolehkan pemain melemparkan dadu atau memilih nombor sendiri untuk ditaruhkan.

Permainan seperti Blackjack pula membolehkan pemain meminta kad seterusnya atau menggandakan taruhan. Keadaan ini memberikan pemain ilusi mengawal keadaan dan percaya mereka mampu memenangi wang lumayan.

Cara kasino membuatkan pelanggan tidak bertukar ke kasino lain adalah dengan memberikan mata ganjaran. Pemain boleh mengumpul mata ganjaran untuk ditebus dengan minuman, makanan, bilik atau hadiah lain. Mata ganjaran ini akan dikumpul di dalam "Loyalty Card" atau "Reward Card".

Walaupun kalah banyak wang, pemain merasakan mereka masih memperolehi faedah daripada mata ganjaran ini. Kasino tidak mahu pemain menyedari berapa banyak wang yang dihabiskan sebaliknya fokus kepada mata ganjaran dan hadiah yang boleh ditebus.

Kasino menyediakan mesin ATM (automated teller machine) di setiap penjuru premis bagi memudahkan pelanggan mengeluarkan wang tanpa perlu berjalan jauh. Pelanggan juga boleh mendapatkan pendahuluan tunai daripada kasino menggunakan kad kredit.

Ia adalah kemudahan yang sangat menguntungkan dan dapat mengelakkan pelanggan daripada berubah fikiran apabila perlu keluar dari kasino untuk mendapatkan wang. Namun, cas menggunakan kad kredit dan ATM di kasino adalah lebih tinggi.

Suasana di dalam kasino adalah seperti sebuah pesta yang berterusan di mana pencahayaan dan bunyi memainkan peranan penting. Lagu yang ceria dan cahaya yang berkelip-kelip akan membuatkan pemain sentiasa bersemangat dan tertarik untuk bermain.

Pada hari ini, kebanyakan mesin slot akan membuat bayaran secara digital. Namun, ia tetap mengeluarkan bunyi seperti syiling jatuh walaupun tiada yang bermain. Bunyi kuat dan kelipan lampu kemenangan jackpot ini membuatkan pemain lain rasa begitu hampir dengan kemenangan.

Terdapat banyak mesej terselindung atau subliminal messages di dalam sesebuah kasino yang mampu mempengaruhi psikologi pelanggan. Antaranya ialah seperti poster pemain tersenyum riang dengan kemenangan mereka.

Malah, terdapat ratusan perkataan "jackpot", "win" dan "lucky" di dalam kasino. Keadaan ini mencipta suasana seperti kemenangan itu adalah pasti dan membuatkan pemain berasa bertuah.

** Agama Islam mengharamkan judi atau sebarang bentuk perjudian ke atas umatnya. Walau bagaimanapun, judi juga banyak keburukannya bagi mereka yang bukan beragama Islam. Elak daripada terjerumus dalam ketagihan judi sama ada secara langsung atau atas talian.


Hitobashira: Budaya Korban Sembahan Supaya Dewa Restui Projek Mega

Jika kita baca sejarah-sejarah zaman dahulu, kita akan dapat lihat beberapa ritual korban manusia yang dilakukan atas pelbagai sebab antaranya untuk upacara keagamaan. Ritual korban manusia ini juga pernah diamalkan di Jepun pada abad ke 16 dahulu.

Sehingga abad ke-16 di Jepun, projek pembinaan utama seperti istana dan jambatan biasanya akan bermula dengan upacara ritual pengorbanan manusia dengan mangsadikebumikan hidup-hidup di dalam tapak asas binaan tersebut atau di dalam tiang.

Amalan ini dikenali sebagai hitobashira atau da sheng zhuang. Rakyat tempatan pada zaman itu percaya pergerakan bumi semasa pembinaan berskala besar akan mengganggu "fengshui" tanah dan hal ini akan menyebabkan kemalangan semasa dan selepas pembinaan.

Oleh itu, pengorbanan sedemikian adalah perlu untuk menenangkan dewa-dewa supaya bangunan itu tidak musnah akibat bencana alam seperti banjir atau serangan musuh.

Rekod bertulis terawal mengenai ritual hitobashira boleh didapati dalam Nihon Shoki (The Chronicles of Japan) yang menceritakan kisah yang kononnya berlaku pada awal 300-an Masihi. Dua sungai bernama Kitakawa dan Mamuta terus banjir dan menyebabkan pelbagai jenis kerosakan dan kehilangan nyawa.

Maharaja pada masa itu, Maharaja Nintoku, dikhabarkan mendapat petunjuk dalam salah satu mimpinya yang sangat spesifik. Dia diberitahu bahawa ada seorang bernama Kowakubi yang tinggal di wilayah Musashi, dan seorang lagi bernama Koromono-ko yang tinggal di wilayah Kawachi.

Maharaja Nintoku diberitahu jika dua orang ini dapat ditemui dan dikorbankan yakni seorang kepada setiap dewa sungai, maka banjir dan kemusnahan akan berhenti.

Kedua-dua Kowakubi dan Koromono-ko ditemui dan ditangkap. Kowakubi yang malang itu dilemparkan ke dalam sungai Kitakawa, dengan doa yang dipanjatkan kepada dewa sungai itu.

Namun, berlainan pula nasib Koromono-ko yang menggunakan kepandaiannya untuk menyelamatka diri. Pada hari pengorbanannya, Koromono-ko membawa dua labu bersamanya dan menghadap dewa sungai secara langsung lalu berkata “Saya datang ke sini untuk mengorbankan nyawa saya kepada-Mu, kerana Engkau mendatangkan malapetaka kepada penduduk daerah ini".

Tambahnya lagi "Jika kamu benar-benar mahukan nyawaku, tenggelamkan labu-labu ini supaya tidak terapung lagi, maka aku akan mengenali Engkau sebagai dewa sejati sungai ini dan aku persembahkan tubuhku kepadamu. Tetapi jika kamu tidak dapat menenggelamkannya, kamu bukanlah dewa yang sebenar, dan sia-sialah aku membuang nyawaku”.

Sudah tentu labu itu tidak tenggelam dan Koromono-ko berjalan bebas, terselamat daripada menjadi mangsa korban akibat ritual hitobashira ini.

Satu lagi kisah Hitobashira menyelamatkan sebuah kampung daripada kemurkaan sungai termaktub dalam ingatan penduduk Aihara di wilayah Buzen. Kuil Usa-hachiman, pada abad ke-12, ditadbir oleh Yuya-danjo Motonobu dan enam orang ketua yang lain.

Tetapi rakyat menderita setiap tahun akibat banjir sungai Yamakuni. Tujuh orang pentadbir ini bersembahyang ke kuil Hachiman siang dan malam selama seminggu penuh. Apabila usaha itu tidak berjaya, mereka memutuskan bahawa persembahan korban manusia perlu dibuat.

Tetapi mereka tidak dapat mencari seorang lelaki yang sanggup menyerahkan nyawanya. Kemudian Yuya-danjo melamar enam rakannya untuk menanggalkan seluar mereka dan membuangnya ke dalam sungai. Orang yang seluarnya tenggelam harus mempersembahkan nyawanya kepada dewa.

Yang lain bersetuju dan masing-masing mencampakkan seluar ke dalam air. Malangnya! seluar Yuya-danjo tenggelam dan nyawanya terkorban. Salah seorang pengikut setia Yuya-danjo mempunyai seorang anak perempuan bernama Tsuru yang apabila dia mendengar tentang nasib tuannya, memohon untuk diizinkan untuk memberikan nyawanya bersama dengan anaknya Ichitaro, bagi pihak tuan mereka.

Ini ditolak, masing-masing secara berasingan menawarkan nyawa mereka kepada dewa. Berikutan pengorbanan itu, tebing sungai berhenti melimpah dan tiada banjir yang dialami sehingga zaman moden.

Tradisi Hitobashira hampir selalu diamalkan bersama-sama dengan pembinaan projek yang kompleks, berbahaya, selalunya berkaitan dengan air seperti jambatan. Yasutomi-ki, sebuah diari dari abad ke-15, mendokumentasikan tradisi terkenal "Nagara-no Hitobashira"

Mengikut tradisi, seorang wanita yang membawa kanak-kanak lelaki di belakangnya ditangkap semasa dia melalui sungai Nagara dan dikebumikan di tempat di mana jambatan besar itu akan dibina.

Tradisi pengorbanan manusia juga berkaitan dengan pembinaan istana besar. Istana Maruoka adalah salah satu istana tertua yang masi  berdiri kukuh di Jepun yang dikhabarkan telah dibina dengan hitobashira. Apabila Shibata Katsutoyo, anak saudara Shibata Katsuie, sedang membina sebuah istana di Maruoka, dinding batu istana itu terus runtuh tidak kira berapa kali ia dipasang.

Terdapat seorang vasal yang mencadangkan bahawa mereka harus menjadikan seseorang sebagai korban. O-shizu, seorang wanita bermata satu yang mempunyai dua orang anak dan hidup miskin, dipilih sebagai Hitobashira. O-shizu menuntut salah seorang anaknya dijadikan samurai sebagai bayaran pengorbanannya itu.

Kisah-kisah pengorbanan manusia ini paling banyak direkodkan pada zaman pemerintahan Tokugawa, iaitu, selama tiga abad yang lalu. Ritual korban manusi ini menjadi semakin jarang didengari dan diamalkan lagi apabila masyarakat semakin matang.

Kini banyak masyarakat Jepun melakukan pengorbanan olok-olok dan upacara yang rumit di kuil, seperti yang terdapat di kuil Sakato-no di Sakato-ichiba di wilayah Kazusa dan kuil Juzo di Wajima-cho di wilayah Noto.


Wanita Ini Boleh Mengesan Penyakit Parkinson Dengan Hidungnya - Joy Milne

Sepanjang hidupnya, Joy Milne mempunyai superpower yang tidak disedarinya. Joy langsung tidak tahu mengapa dia mempunyai satu anugerah biologi yang sangat menakjubkan dan agak menakutkan untuk dikaji oleh para saintis.

Malah, Joy mungkin terus tidak akan menyedari hal ini jika bukan kerana suaminya, Les Milne.

Joy dan Les mengenali antara satu sama lain ketika di sekolah menengah. Selepas tamat kolej, pasangan ini berkahwin dan hidup dengan gembira.

Les menjadi seorang doktor manakala Joy bekerja sebagai jururawat. Pasangan ini dikurniakan 3 orang anak lelaki.

Joy memberitahu bahawa mereka sangat serasi sehinggakan tersangat jarang bergaduh.

"Kami berselisih faham sekali-sekala, tapi kami tidak bergaduh," kata Joy.

Namun pada satu hari, kira-kira 10 tahun selepas mereka berkahwin, Les pulang ke rumah dan apa yang peliknya adalah Joy berkata suaminya itu mempunyai bau yang pelik.

"Bau Les berubah menjadi seakan-akan bau yis yang busuk," kata Joy.

Pada mulanya Joy menyangkakan bahawa ia mungkin datang dari sesuatu di hospital dan menyuruh Les mandi, namun ia tidak berkesan.Dan selepas beberapa minggu dan bulan yang mendatang, bau itu seolah-olah menjadi lebih kuat.

Joy mula membebel dan mengatakan bahawa Les mandi dengan tidak begitu bersih.

Bau tersebut tidak hilang dan Les menjadi marah apabila isterinya menyuruhnya mandi. Ini kerana Les tidak dapat menghidu bau itu, dan begitu juga dengan orang lain.

Malangnya, setelah tahun demi tahun, Joy mula merasakan bahawa bukan bau suaminya sahaja yang berubah, tetapi personaliti dan perwatakan suaminya.

Pasangan ini semakin kerap bergaduh dan ciri-ciri yang dihargai oleh Joy terhadap suaminya iaitu kesabaran dan sikap bertimbang rasa, semakin luntur.

Sehinggalah menjelang usia awal usia 40 tahun, Joy mula melihat Les sebagai orang yang berbeza sama sekali.

Dan pada satu malam, Joy terjaga disebabkan oleh Les menyerangnya.

"Les seperti menjerit dan menggoncang badan saya, namun dia langsung tidak menyedarinya," kata Joy.

Jelas sekali bahawa Les mengalami mimpi buruk, namun selepas serangan itu Joy terpaksa melakukan sesuatu. Joy bimbang Les mempunyai tumor otak di mana mereka memerlukan rawatan perubatan.

Joy masin ingat dia duduk di sebelah suaminya ketika doktor memberitahu diagnosisnya, iaitu Les yang berusia 45 tahun menghidap penyakit Parkinson.

Joy memberitahu bahawa dia dan Les cuba untuk melakukan yang terbaik untuk 20 tahun yang akan datang, namun ia sangat sukar disebabkan oleh hilang pergerakan dan hilang kerja serta dunia mereka menjadi semakin sempit.

Joy masih tidak berputus asa dan pada tahun 2013, dia memutuskan untuk menghadiri kumpulan sokongan untuk orang yang menghidap Parkinson.

"Kami terlambat dan ramai orang di situ. Dan sebaik sahaja saya masuk ke dalam bilik itu, saya dapat menghidu bau yang sangat busuk!," kata Joy.

Joy menyedari bahawa orang lain di dalam bilik tersebut juga mempunyai bau berminyak dan hapak yang sama seperti Les, bau yang mana Joy sedar ketika Les baru berusia 31 tahun.

Dia juga memberitahu bahawa sesetengah daripada mereka mempunyai bau yang lebih kuat berbanding yang lain.

Ini membuatkan Joy tertanya-tanya, adakah penyakit Parkinson mempunyai bau tersendiri?

Sebaik sahaja mereka sampai di rumah, Joy memberitahu perkara ini kepada Les yang membuatkan doktor itu terkejut. Kedua-dua mereka adalah doktor dan jururawat, dan mereka memahami betapa pentingnya penemuan ini.

Sebagai permulaan, ini merupakan penemuan saintifik baharu, tetapi Joy juga telah menghidu penyakit itu pada Les lebih sedekad sebelum gejalanya menjadi lebih teruk untuk mereka mendapatkan bantuan perubatan.

Jika Joy boleh meramalkan Parkinson sebelum gejala yang biasa kita ketahui seperti terketar-ketar dan gangguan tidur muncul, mungkin dia boleh bekerjasama dengan para penyelidik. Dan ini mungkin membawa kepada kejayaan besar dalam bidang perubatan.

Joy dan Les menyedari serta-merta bahawa mereka perlu memberikan maklumat ini kepada saintis yang betul. Jadi mereka berjumpa dengan penyelidik Parkinson di Universiti Edinburgh bernama Tilo Kunath.

Akan tetapi pada mulanya, Tilo memberitahu bahawa dia tidak berminat.

Namun beberapa bulan kemudian, Tilo mendengar tentang kajian yang menunjukkan bahawa anjing boleh menghidu kanser, yang membuatkannya terfikir tentang Joy.

Tilo kembali mencari Joy dan memintanya untuk datang ke makmal bagi melakukan ujian khas rekaannya sendiri.

Dalam kajian itu, Tilo meminta satu kumpulan pesakit Parkinson dan satu lagi kumpulan orang yang tidak menghidap penyakit itu untuk membawa pulang baju-T putih, memakainya semalaman dan mengembalikannya.

Baju-baju tersebut diberikan nombor rawak dan dimasukkan ke dalam kotak, lalu Joy diarahkan untuk menghidunya satu persatu dan memberikan markah mengikut bau tersebut.

Apa yang mereka dapati sangat mengejutkan di mana daripada 12 baju yang dihidu, Joy mengenal pasti kesemua 6 baju yang dipakai pesakit Parkinson dengan tepat.

Malah, daripada semua sampel yang diberikan, Joy hanya membuat satu kesilapan di mana dia mengenal pasti seorang lelaki dari kumpulan tanpa Parkinson sebagai penghidap penyakit itu.

Namun 8 bulan kemudian, lelaki ini akhirnya didiagnos menghidap Parkinson.

Menurut eksperimen ini, memang tidak dapat disangkal lagi bahawa Joy bukan sahaja dapat menghidu Parkinson, tetapi dapat menghidunya walaupun tanpa kehadiran gejala atau tidak disedari pesakit itu sendiri.

Tilo dan beberapa rakan saintis menerbitkan karya mereka dalam ACS Central Science pada Mac 2019, menyenaraikan Joy sebagai pengarang bersama.

Penyelidikan mereka mengenal pasti sebatian khusus tertentu yang mungkin menyumbang kepada bau yang Joy sedari pada suaminya dan pesakit Parkinson yang lain.

Joy dan kebolehannya menghidunya yang sangat menakjubkan telah membuka bidang penyelidikan yang baru, kata Tilo.

Para penyelidik, termasuk Perdita Barran di Universiti Manchester, mengetuai kajian kedua yang lebih besar dan baru-baru ini menemui 10 sebatian yang dikaitkan dengan Parkinson dengan menggunakan spektrometri jisim dan teknik lain untuk menganalisis sampel daripada 274 orang.

Mereka berharap dapat mencari cara untuk mendiagnosis Parkinson daripada penanda bio berasaskan kulit.

Namun, kuasa yang dimiliki Joy ini adalah sangat luar biasa sehinggakan para penyelidik di seluruh dunia telah mula bekerjasama dengannya dan mendapati bahawa dia juga boleh mengenal pasti beberapa jenis penyakit termasuklah batuk kering, Alzheimer, kanser dan diabetes.


Asal-Usul Nama Binaan Ikonik Di Serata Dunia

Ada apa pada sesuatu nama? Nama adalah istilah yang kita gunakan bagi merujuk kepada sesuatu agar mudah untuk kita memahami apa yang dimaksudkan.

Begitulah juga dengan banyak binaan bertaraf ikonik di serata dunia yang mempunyai nama tersendiri, seringkali disebut tanpa ramai menyedari apa maksud nama disebalik binaan-binaan itu.

Berikut adalah 5 binaan paling terkenal di serata dunia yang menyimpan rahsia dan misteri di sebalik namanya.

Tunjuk saja gambar menara unik yang terletak di Paris ini, pasti ramai dapat meneka namanya. Menara Eiffel dinamakan sempena siapa ya?

Projek asal Menara Eiffel bermula daripada penyertaan 107 buah kertas cadangan yang diterima oleh kerajaan Perancis, daripada pereka yang diberikan tugasan 'merekabentuk sebuah menara berasaskan besi di Champ de-Mars dengan tapak segi empat sama seluas 125 meter panjang dan lebar, berketinggian 300 meter.'

Daripada semua penyertaan, kertas kerja kerjasama 4 orang individu - iaitu arkitek Stephen Sauvestre, jurutera Maurice Koechlin dan Emile Nouguier serta ahli perniagaan Gustave Eiffel terpilih.

Jelas sekali nama pemilik syarikat kejuruteraan itulah yang terpilih untuk diabadikan sebagai nama menara itu.

Kami tidak tahu kenapa kita menamakan 'Tembok Besar China' dengan gelaran 'besar,' sedangkan masyarakat China sendiri menamakan tembok itu sebagai 'Wanli Changcheng' atau 'Wan-li Ch’ang-ch’eng'.

Istilah itu bermakna 'dinding sepanjang 10,000 Li' dengan 'wan' bermakna '10,000' dan 'li' merujuk kepada unit ukuran yang diguna pakai mereka ketika itu. Setiap satu 'li' dianggarkan bersamaan 1/2 kilometer, memberikan anggaran dinding itu mempunyai kepanjangan 5,000km.

Ukuran rasmi kerajaan China menyebut panjang penuh dinding itu adalah sekitar 21,196km yang mengambil kira keseluruhan jarak dari hujung ke hujung, dengan mengambil kira jarak di antara gunung, sungai dan tasik yang merentanginya.

Walau bagaimanapun panjang binaan dinding batu isu secara keseluruhan adalah 6,200 km - lebih hampir dengan nama asal yang digunakan. Kini Tembok Besar China atau lebih tepat 'Tembok Panjang China' hanya tinggal beberapa ratus kilometer saja yang masih berdiri.

Masa kecil, penulis pelik kenapa istana ini dinamakan sebagai 'Taj Mahal'? Apakah 'taj' dan kenapa bangunan itu 'mahal'?

Kita tahu bangunan cantik yang dibangunkan Maharaja Shah Jahan pemerintah kerajaan Mughal sekitar abad ke 17, adalah untuk memperingati wanita bernama Mumtaz Mahal, isteri ketiga beliau.

Mumtaz seorang wanita bangsawan dari Parsi meninggal dunia pada tahun 1831 selepas bertarung nyawa melahirkan anak mereka selama 30 jam. Bagi mengingati isterinya, Maharaja Shah mendirikan Taj Mahal sebagai lokasi pusara isterinya itu.

Secara rasmi, bangunan ini tidak mempunyai nama yang diberikan pembinanya. Banyak pihak berpendapat nama 'Taj Mahal' diambil daripada makna perkataan Urdu 'taj' yang bererti 'terbaik' dengan 'mahall' yang membawa makna 'istana.'

Walaupun demikian, ada juga pendapat mengatakan nama itu datang daripada gelaran penduduk setempat yang menggelarkan bangunan itu sempena nama timangan Mumtaz sendiri, yang disebut sebagai 'Taj Mahal.'

Ada juga pihak mendakwa sejarah sebenar Taj Mahal telah dipesongkan, sebaliknya bangunan itu adalah sebuah kuil penyembahan agama Hindu bernama Tejo Mahalaya. Untuk menerangkan berkenaan isu ini, kami perlu menulis sebuah artikel berbeza. Nantikan ya!

Terletak bersebelahan dengan piramid besar di Giza, sebuah binaan yang memaparkan makhluk aneh berkepala manusia berbadan singa yang bersayap terbina.

Dirujuk sebagai Sphinx, percayakah anda jika kami katakan ada kajian-kajian yang telah dijalankan setakat ini mendakwa Sphinx jauh lebih tua berbanding piramid yang terletak bersebelahannya? Bagaimanapun pendapat ini turut disangkal kajian-kajian lain yang lebih popular.

Nama sebenar Sphinx menurut bahasa Mesir Kuno adalah Horemakhet yang bermakna 'Horizon kepada Horus', merujuk kepada Dewa Horus yang menjadi sembahan mereka satu masa dulu.

Nama Sphinx dalam bahasa Inggeris pula datang daripada nama istilah Yunani 'sphinx' yang merujuk kepada makhluk mitos berkepala manusia, berbadan singa itu. Tetapi tidak ramai tahu istilah itu juga dipinjam dari istilah Mesir Kuno 'shesep-ankh', yang bermakna 'jelmaan semula'.

Masyarakat moden menggelarkan 'piramid' yang ada di Mesir sebagai 'piramid,' tanpa menyedari istilah 'piramid' sebenarnya muncul selepas piramid yang ada dibina.

'Piramid' adalah istilah bahasa Inggeris yang datang daripada istilah orang Yunani 'pyramis'. Istilah Yunani itu pula berkemungkinan dipinjam daripada istilah Mesir Kuno 'pimar' atau 'p-m-r' yang merujuk kepada 'rumah.'

Walaupun bangunan piramid telah dibina sejak 2600SM/BC lagi, istilah 'piramid' bagi merujuk kepada bentuk geometri yang kita gunakan sekarang hanya dimulakan secara rasmi pada abad ke 16, menyebabkan kita merujuk semua bentuk bertapak dengan puncak sebagai 'sebuah piramid.'

Nama sebenar piramid yang masih ada di Giza, Mesir ketika ini - adalah ꜣḫt Ḫwfw' atau 'Akhet Khufu.' Istilah itu membawa makna 'Khufu's Horizon' atau 'Horizon Khufu' dalam bahasa Melayu, dinamakan sempena nama Firaun yang bertanggungjawab memulakan pembinaannya.


7 Siri Manga Paling Panjang Pernah Diterbitkan

Manga ialah novel grafik atau buku komik gaya Jepun yang menampilkan gaya seni yang berbeza dan watak yang mungkin diinspirasikan daripada kehidupan sebenar. Di Jepun, manga diminati oleh pelbagai lapisan umur dan popularitinya telah tersebar ke seluruh dunia.

Disebabkan permintaan dan populariti, sesuatu manga itu terus disambung dan dihasilkan selama beberapa tahun lamanya. Kali ini, kami ingin kongsikan pula senarai manga paling panjang pernah dihasilkan berdasarkan jumlah jilid.

Ginga: Nagareboshi Gi memuatkan kisah anak anjing Akita Inu yang meninggalkan tuannya untuk tinggal bersama dengan anjing liar di pergunungan. Anjing-anjing itu sedang mengumpulkan sekutu dari seluruh Jepun supaya mereka boleh mencabar dan melawan seekor beruang ganas bernama Akakabuto yang telah mengganas kawasan itu.

Pengarang Yoshihiro Takahashi dikhabarkan telah mendapat inspirasi untuk menulis manga ini selepas membaca artikel berita tentang anjing pemburu yang melarikan diri yang menyesuaikan diri dengan kehidupan di alam liar. Manga ini pertama kali diterbitkan pada 28 November 1983.

Orang Amerika Utara mengenali manga ini dengan nama Baki the Grappler, yang pertama kali muncul di dalam ruangan Weekly Shonen Champion pada awal dan pertengahan 90-an. Peminat manga ini suka membaca tentang watak protagonis remaja, Baki Hanma, yang berusaha membina kekuatan dan ketabahan dengan harapan untuk menjadi pejuang yang berkuasa seperti bapanya.

Baki Hanma berharap untuk menjadi grappler (penggusti) terbaik di dunia untuk menggulingkan ayahnya dan mendapat pengiktirafan daripada ibunya. Manga ini ditulis oleh Keisuke Itagaki dan pertama kali diterbitkan pada tahun 1991.

Cooking Papa tertumpu pada protagonis pekerja tukang masak yang pandai memasak makanan yang lazat tetapi malu menunjukkan kemahiran memasaknya semasa bekerja. Manga ini meledak dalam populariti dan memenangi Anugerah Khas semasa Anugerah Manga Kodansha ke-39.

Manga ini menjemput pembaca untuk menyertai keghairahan menikmati makanan yang enak dengan menyediakan resipi untuk setiap hidangan yang dipaparkan dalam setiap bab cerita! Manga ini merupakan karya Tochi Ueyama dan pertama kali diterbitkan pada tahun 1985.

Minami no Teiou mengisahkan Ginjirou Manda, seorang pemberi pinjaman wang yang mengenakan kadar faedah yang kejam dan tidak henti-henti mengejar sesiapa yang berhutang dengannya. Hubungannya dengan kehadiran Yakuza di Osaka menjadikannya watak yang hebat, dan dia tidak bertolak ansur dengan sesiapa yang cuba menipunya.

Malah, dia digelar "Minami no Oni" atau "Demon" daerah Minami. Siri manga ini telah diadaptasi menjadi dua filem aksi langsung dan dua animasi video. Manga ini merupakan karya bersama Dai Tennōji dan Rikiya Go dan pertama kali diterbitkan sekitar Mac 1992.

Golgo 13 ialah manga tertua yang masih dalam penerbitan sehingga hari ini, telah diterbitkan oleh majalah Big Comic Shogakukan sejak 1968. Protagonis Golgo 13, juga dikenali dengan nama Duke Togo, ialah seorang pembunuh upahan profesional dengan identiti yang sangat misteri tiada siapa yang tahu apabila dia dilahirkan, dari mana dia berasal, atau siapa dia sebenarnya.

Golgo 13 melakukan semua pembunuhannya dengan senapang M16 dan sikap tenang, menunjukkan sedikit emosi dan bercakap hanya apabila dia perlu. Manga ini merupakan karya Takao Saito dan diterbitkan pada Oktober 1968.

Siri manga komedi ini bertajuk "KochiKame: Tokyo Beat Cops" dalam bahasa Inggeris dan ia berpusat di sekitar balai polis kawasan kejiranan pada masa kini. Manga ini disiarkan setiap minggu dalam Weekly Shonen Jump selama 40 tahun dengan keluaran terakhir diterbitkan pada September 2016.

Siri ini juga mendapat tempat dalam Guinness Book of World Records untuk "Jilid paling banyak diterbitkan untuk satu siri manga". Kochira Katsushika-ku Kameari Kōen-mae Hashutsujo juga telah mengilhamkan rancangan televisyen aksi langsung, filem dan juga adaptasi persembahan pentas!

Dokaben ialah siri manga terpanjang di dunia berdasarkan jumlah jilid yang diterbitkan. Cerita ini memaparkan kelab besbol sekolah menengah dan dengan sengaja mempersembahkan watak realistik dengan keseimbangan antara sifat baik dan buruk.

Dokaben juga melupakan banyak peluang untuk adegan yang terlalu dramatik dan memberikan gambaran sukan besbol yang lebih realistik dan pilihan ini sangat dihargai oleh ramai peminat sukan! Nama Dokaben merujuk kepada kotak bento besar milik watak protagonis yang sering dibawanya bersama.


Bougainnville : Negara Terbaru Yang Bakal Muncul Tahun 2027

Bagi peminat kumpulan rock Melayu, anda sudah pasti pernah mendengar lagu klasik kumpulan Spring, 'Bourgenvillar' yang meletup sekitar tahun 1994.

Istilah yang digunakan dalam judul lagu itu pula datang dari sejenis tumbuhan bunga mirip bunga kertas bernama 'Bougainvillea', yang merupakan sejenis tumbuhan asli dari kawasan sekitar benua Amerika Selatan, khususnya negeri seperti Brazil, Argentina dan Peru.

Kini, sebuah negara bernama 'Bougainvillea' pula bakal terbentuk, selepas pelan kemerdekaan negara itu berjaya dicapai - membolehkan kerajaan negara Bougainvillea yang bebas dibentuk. Ini kisah bagaimana kejayaan itu berjaya dicapai.

Pada 23 November sehinggalah 7 Disember 2019, penduduk daerah Bougainville salah satu wilayah di bawah negara Papua New Guinea diberikan tanggungjawab besar dalam menentukan hala tuju masyarakat mereka.

Sejarah di antara Bougainville dan kerajaan Papua New Guinea telah melalui perjalanan yang snagat berliku.

Selepas Papua New Guinea mendapat kemerdekaan dari Austalia pada tahun 1975, usaha untuk orang Bougainville keluar dari taklukan kerajaan Papua mula dicetuskan.

Konflik di antara dua kelompok masyarakat itu memuncak dengan bermulanya perang saudara yang tercetus di antara dua kelompok pemerintah pusat dan tempatan berlangsung selama lebih 10 tahun, bermula tahun 1988 hanya tamat pada tahun 1998.

Pergelutan bagi menguasai sumber bumi iaitu emas yang banyak di Pulau Bougainville menjadi punca utama perang saudara itu, mengakibatkan banyak nyawa terkorban di antara tentera Papua New Guinea atau PNGDF yang melawan pemberontakan digerakkan Tentera Revolusi Bougainville atau BRA.

Selepas lebih satu dekad bersengketa, solusi berjaya ditemui dengan persetujuan dalam Perjanjian Keamanan Bougainville yang ditandatangani kedua-dua pihak pada 30 Ogos 2001.

Tiga aspek utama menjadi isi kandungan perjanjian itu; perjanjian untuk memberikan kuasa autonomi kepada Bougainville, penubuhan jawatankuasa kerjasama pengurusan pelupusan senjata api serta persetujuan untuk meletakkan syarat mengadakan referendum yang bakal disertai warga Bougainville di antara 10 ke 15 tahun selepas perjanjian keamanan itu ditandatangani.

Referendum itu dianjurkan khusus untuk mendapatkan suara masyarakat Bougainville, dalam menentukan apakah Bougainville bakal menjadi sebuah negara berdaulat atau akan terus kekal sebagai sebuah wilayah autonomi di Papua New Guinea.

Penubuhan wilayah autonomi Bougainville bagaimanapun berdepan kekangan selepas salah seorang pemimpin BRA bernama Ona bertindak melanggar perjanjian yang telah dicapai dengan bantuan angkatan tentera sendiri.

Dengan sokongan batalion itu, kawasan lombong emas yang menjadi idaman di Bougainville berjaya dirampas dan dikawal pasukannya selama hampir 4 tahun.

Hanya selepas kematian Ona pada tahun 2005 sekaligus menamatkan ancaman beliau, barulah pilihanraya pertama bagi menentukan pimpinan Wilayah Autonomi Bougainville berjaya diadakan.

Kejayaan itu itu membolehkan Wilayah Pentadbiran Autonomi Bougainville memerintah dan menentukan hala tuju kawasan itu, serta beberapa buah pulau di kawasan sekitarnya. Referendum yang telah dipersetujui dianjakkan jadualnya, perlu dianjurkan sebelum berakhirnya tahun 2020. Pada bulan Disember 2019, masyarakat Bougainville telah menyuarakan undian mereka.

Dalam referendum yang diadakan, dua pilihan disediakan kepada masyarakat Bougainville - sama ada mereka bersetuju untuk kuasa autonomi wilayah itu dipertingkatkan dan terus kekal di bawah kerajaan pusat Papua New Guinea atau merdeka, menubuhkan negara sendiri.

181,067 warga Bougainville turun mengundi, merangkumi kesemua 87.58 jumlah populasi penduduk wilayah itu layak mengundi.

Hasilnya, 98.31% memilih untuk merdeka dan hanya 1.69% bersetuju untuk kekal sebagai wilayah walaupun kerajaan pusat cuba memujuk Bougainville untuk kekal, merasakan negara itu lebih baik sekiranya bersatu.

Hasil referendum itu, kerajaan Papua New Guinea itu tidak ada jalan lain selain daripada akur dengan pilihan yang telah dilakukan mula merencanakan siri perbincangan dalam menentukan garis masa kemerdekaan Bougainville.

Masih terdapat bermacam isu khasnya melibatkan kerjasama ekonomi dan hubungan diplomatik yang perlu diperhalusi di antara kedua-dua buah kerajaan, khususnya dalam urusan pindaan perlembagaan Papua New Guinea yang akan membolehkan perlembagaan negara baru Bougenville dirangka.

Setakat ini, tahun 2023 dikatakan menjadi tarikh awal penyerahan semua kuasa pentadbiran kepada kerajaan Bougenville bakal bermula. Sementara itu tarikh kemerdekaan rasmi Bougenville dijadualkan bakal berlaku selepas tahun 2025 tiba dan sebelum tahun 2027 berakhir.

Sekiranya semua perancangan ini berjalan lancar, akan tamatlah sejarah peperangan yang melibatkan dua kelompok saudara yang telah tercetus berdekad-dekad lamanya. Bougenville pula bakal menjadi negara terbaru dalam dunia.

Kita pula perlulah menggantikan peta dunia yang dimiliki kita agar selaras dengan perkembangan politik semasa. Baru saja minggu lepas penulis beli peta dunia siap bingkai yang kini digantung di ruang makan kediaman penulis.


Sejarah Kamikaze - Siapakah Mereka dan Kenapa?

Pada musim luruh 1944, Jepun dilihat semakin hilang penguasaan di Perairan Pasifik dalam Perang Dunia Kedua. Mereka telah kehilangan banyak juruterbang terlatih dan pesawat pejuang. Jumlah pesawat yang semakin sedikit membuktikan bahawa kekuatan mereka tidak setanding tentera Pihak Bersekutu.

Negara Matahari Terbit itu mula mengambil langkah drastik untuk mengekalkan posisi bertahan mereka. Pada 25 Oktober 1944, mereka menggunakan cara yang tidak dapat dijangkakan sama sekali oleh dunia Barat.

Tentera Jepun telah melancarkan serangan pengebom berani mati atau Kamikaze ketika Pertempuran Teluk Leyte di Filipina. Juruterbang Jepun membawa letupan dan nekad melanggar kapal perang Pihak Bersekutu.

Ramai orang tersalah sangka bahawa serangan Jepun ke atas Pearl Harbor pada tahun 1941 merupakan serangan Kamikaze. Walaupun tentera Jepun lebih rela mati daripada ditangkap, sejarawan mengatakan serangan Pearl Harbor bukanlah serangan Kamikaze.

Sebelum Perang Dunia Kedua, Jepun tidak pernah berjaya dijajah oleh mana-mana kuasa asing. Ketika Mongol hampir berjaya menakluk Jepun pada tahun 1200-an, rancangan mereka telah digagalkan oleh beberapa kejadian taufan.

Orang Jepun yang bernasib baik telah menggelarkan taufan itu sebagai kamikaze yang bermaksud "Angin Kudus" atau "Angin Tuhan" yang menyelamatkan mereka daripada penaklukan asing.

Jepun juga mempunyai sejaran ritual bunuh diri yang panjang. Sejak zaman samurai kuno lagi, ritual bunuh diri yang dikenali sebagai seppuku merupakan amalan biasa. Ia adalah cara untuk menjaga kehormatan dan maruah seseorang atau mengelak daripada ditangkap di medan perang.

Bagi kebanyakan tentera Jepun, menjadi tawanan tidak wujud dalam kamus hidup mereka. Tentera dan orang awam Jepun lebih rela membunuh diri jika tiada pilihan lain selain ditangkap musuh.

Dalam Pertempuran Okinawa yang berlaku pada tahun 1945, tentera Jepun telah menyerahkan bom tangan kepada penduduk tempatan agar digunakan untuk membunuh diri bagi mengelak daripada ditangkap.

Ketika Pertempuran Saipan pula, ramai rakyat Jepun melompat dari tebing Laderan Banadero atau Tebing Bunuh Diri kerana mereka percaya tentera Amerika akan merogol serta menyeksa mereka sekiranya ditangkap.

Budaya perang Jepun tidak mempunyai ruang untuk kegagalan. Walaupun sudah dua kali dibom dengan bom atom, tentera Jepun masih melakukan cubaan rampasan kuasa yang dikenali sebagai Kejadian Kyujo.

Dalam Kejadian Kyujo, Kementerian Pertahanan dan beberapa pegawai tertinggi tentera Jepun telah menyerang istana untuk menghentikan maharaja daripada menyerah kalah pada 15 Ogos 1945. Apabila gagal, pemimpin kudeta itu iaitu Kenji Hatanaka dan Jiro Shiizaki telah menembak diri sendiri di halaman istana.

Setahun lebih sebelum Jepun menyerah kalah, Kapten Tentera Laut iaitu Motohari Okamura mendakwa bahawa dia mempunyai taktik yang dapat memberi kelebihan kepada mereka.

Okamura telah mencadangkan supaya melakukan serangan berani mati terhadap Pihak Berikat. Mereka pertama kali mencuba program seperti kaiten iaitu peluru torpedo yang dipandu oleh manusia untuk menyerang kapal perang musuh.

Selain kaiten, mereka juga melancarkan unit penyelam yang memakai pakaian khas dinamakan fukyuru. Pakaian khas ini dilengkapi dengan bom seberat 15 kg dan pengebom akan berenang menghampiri kapal musuh sebelum meletupkan diri.

Namun, program seperti kaiten dan fukuryu tidak digunakan secara meluas dan diabaikan tidak lama kemudian. Program Kamikaze yang paling banyak dilancarkan adalah dengan menggunakan pesawat khas yang dinamakan sebagai Ohka (bunga Sakura).

Ohka sebenarnya adalah pesawat Yokosuka MXY-7 yang diubah suai dan dilengkapi dengan bahan letupan seberat hampir 1200 kg. Ohka akan dibawa oleh pesawat Mitsubishi G4M sebelum dilepaskan ke sasaran yang ditetapkan.

Juruterbang Kamikaze yang mengawal Ohka akan melepaskan tembakan sambil cuba untuk menghentam sasaran. Kelajuan Ohka yang telah diubah suai ini menjadikannya sukar dipintas Pihak Berikat.

Serangan pertama Kamikaze dirakamkan berlaku pada 25 Oktober 1944 semasa pencerobohan Amerika ke atas Teluk Leyte. Juruterbang Jepun telah menyasarkan beberapa kapal carrier Amerika.

Walaupun beberapa pesawat berjaya dijatuhkan dengan senjata anti-pesawat, tentera Jepun berjaya menenggelamkan beberapa kapal utama seperti kapal gergasi U.S.S. Lo dan membunuh ratusan tentera Amerika.

Pada 6 April 1945, satu serangan besar-besaran berlaku apabila lebih daripada 300 juruterbang Kamikaze menyasarkan Angkatan Tentera Laut Amerika di Okinawa. Serangan terakhir Kamikaze pula berlaku pada hari yang sama Jepun menyerah kalah tanpa syarat. Ketika itu, tidak semua pegawai tentera Jepun menerima berita kekalahan mereka.

Beberapa jam selepas menyerah kalah, ramai pegawai tertinggi Jepun termasuk Matome Ugaki yang mengetuai serangan Kamikaze di Pertempuran Leyte membunuh diri dengan melakukan seppuku.

Walaupun program Kamikaze adalah langkah terdesak yang meragut nyawa lebih daripada 3,000 tentera Jepun tetapi ia juga telah menyebabkan lebih daripada 15,000 kematian tentera Pihak Berikat dan memusnahkan 300 kapal perang mereka. Namun, ia tidak dapat mengubah hakikat bahawa Pihak Berikat menang Perang Dunia Kedua.


Kenapa Kita Rakyat Malaysia Tergesa-Gesa Dalam Semua Urusan Kita?

Pada 12 November 2021, satu insiden yang berjaya dirakamkan kamera litar tertutup (CCTV) mengejutkan negara kita.

Insiden itu menampakkan seorang pelajar sekolah berusia 7 tahun di Bandar Baru Salak Tinggi, dirempuh dan dilenyek oleh van sekolah yang baru saja dituruninya, cukup sukar untuk ditonton oleh sesiapa saja.

Seperti yang telah sedia maklum, pelajar perempuan itu telah meninggal dunia akibat kecederaan parah di bahagian kepala. Pemandu van terbabit ditahan bagi membantu siasatan.

Kami tidak ingin membincangkan status pelesenan van terbabit sama ada statusnya sah atau tidak digunakan sebagai kenderaan van sekolah, kerana jelas van itu tidak menepati ciri-ciri yang ditetapkan JPJ. Kita serah kepada pihak berwajib bagi memperjelaskan isu tersebut.

Dari apa yang dapat kita saksikan dalam video - pemandu van itu kelihatan agak tergesa-gesa untuk beredar sehingga tidak menyedari ada pelajar di depan kenderaan yang dipandunya.

Kami lebih berminat untuk membincangkan satu persoalan berbeza yang bermain di minda kami, berkait dengan rasa nak cepat itu.

Penulis seorang ayah kepada anak-anak yang masih belum bersekolah, namun rasa risau menantikan risiko mereka perlu menaiki bas sekolah sering bermain difikiran penulis.

Di kawasan rumah penulis, penulis menyaksikan bagaimana kegopohan segelintir pemandu kenderaan yang membawa kanak-kanak ke sekolah, sama ada yang berlesen atau tidak berlesen.

Apa yang agak membimbangkan, kenderaan mereka biasanya juga diisi padat pelajar melebihi muatan dan dipandu dengan agak laju - dengan majoriti pelajar tidak memakai tali pinggang keselamatan.

Takut untuk membayangkan bagaimana rasanya ibu bapa yang perlu bergantung kepada pemandu kurang sabar ini, dipertanggungjawabkan menghantar dan mengambil anak-anak dalam urusan sekolah.

Apa yang lebih menakutkan penulis, disebabkan rasa tergesa-gesa nak cepat - ada pemandu-pemandu ini yang tidak lagi rasa malu meninggikan suara memarahi anak-anak yang melambatkan mereka.

Pelajar sekolah diherdik sekiranya lambat turun dan naik, mengakibatkan kanak-kanak ini tampak kelam-kabut bergegas dan membahayakan diri sendiri, dek takut kena marah.

Kami bukanlah ingin mengatakan pemandu yang secara tidak sengaja terlanggar pelajar di Salak Tinggi itu tergolong dalam kumpulan ini, tetapi jelas pemandu itu tergesa-gesa beredar tidak sempat memeriksa apa yang ada di depannya.

Budaya tergesa-gesa ini pada pandangan penulis, adalah punca utama kenapa insiden-insiden malang sebegini sering terjadi.

Satu kritikan berkenaan budaya ini disuarakan komposer terkenal Khairil Ridzwan Anuar dalam lagu ciptaannya yang memainkan pepatah "sudah terlambat baru nak cepat."

Pengurusan dan ketepatan masa adalah sesuatu yang memang menjadi rutin kita setiap hari. Majoriti antara kita tidak suka diri sendiri terlambat dan kami yakin anda pun mudah menyampah dengan sesiapa yang terlambat.

Untuk berjaya menepati masa, seseorang itu jelas sekali perlu bermula awal dalam situasi trafik khasnya di kawasan ibu kota Malaysia. Tetapi nak mula awal ni bukan mudah.

Ramai antara kita termasuklah penulis sendiri sering gagal bermula langkah awal dalam melakukan sesuatu. Untuk mengejar masa, kita mengamalkan sikap tergesa-gesa - yang akhirnya membawa kepada perangai kelam-kabut dan mudah cuai.

Ketika kita kelam-kabut, risiko untuk kita melakukan kesilapan akibat kecuaian sahlah lebih tinggi. Sekiranya kesilapan itu tidak membahayakan sesiapa, tak mengapalah tetapi sudah acap kali kelam-kabut masyarakat kita membunuh nyawa-nyawa tidak berdosa.

Setiap tahun akan ada kedengaran kes seperti ibu bapa tertinggal anak dalam kereta, mengakibatkan anak yang terkunci mati kepanasan akibat strok haba.

Dalam sebuah kes baru berlaku bulan Oktober tahun 2021 seorang kanak-kanak OKU meninggal dunia di Bandar Baru Sendayan, selepas ditinggalkan dalam kereta secara tidak sengaja oleh pemandu van yang tidak menyedari kanak-kanak itu masih berada dalam kenderaan miliknya.

Kanak-kanak malang itu sepatutnya dihantar ke pusat jagaan transit meninggal dunia selepas terkurung lebih 3 jam.

Insiden seperti di Salak Tinggi dan Sendayan yang berlaku pada pendapat penulis, boleh dielakkan seandainya pemandu yang terlibat dapat meluangkan sedikit masa untuk memeriksa laluan depan atau ruangan dalaman kenderaannya sebelum bertindak.

Malang tidak berbau perbuatan yang sepatutnya mengambil masa hanya beberapa saat gagal dilaksana. Dua nyawa terkorban hanya kerana kita tidak mengamalkan sikap tenang dalam meneliti dan memeriksa sesuatu, kerana 'tenang' memakan masa.

Pemandu penghantar makanan biasanya menjadi 'lauk utama' kritikan apabila kita membincangkan berkenaan rasa kurang sabar orang kita atas jalan raya.

Penunggan motorsikal sama ada yang beruniform hijau atau merah jambu kerap dilihat melanggar lampu merah, memandu agak berbahaya untuk memastikan pesanan dihantar dengan tepat masa.

Jika kritikan dikeluarkan terhadap perbuatan mereka itu, ada dua alasan akan kedengaran : takut pelanggan yang memesan marah dan alasan kedua - takut rekod prestasi terjejas sehingga menggugat waktu kerja dan komisyen yang telah ditetapkan syarikat.

Jadi penunggang penghantar makanan ini ramai yang memilih untuk menyabung nyawa, dalam memastikan pengurusan masa mereka terjaga. Mereka seakan lupa, mereka juga menyabung nyawa orang lain juga dalam tindakan mereka.

BAGAIMANAPUN, untuk menyalahkan penghantar makanan yang gopoh semata-mata tak boleh juga.

Ramai antara kita sebagai pelanggan mereka tidak segan silu sanggup memaki penghantar-penghantar ini yang bersusah payah meredah terik dan panas cuaca, sekiranya makanan yang kita hantar lambat tiba.

Dalam erti kata lain, ada antara mereka langgar undang-undang kerana kita yang menggesa mereka cepat. Kita lapar dan mahu kenyang. Jika mereka lambat, ada antara kita mudah naik berang.

Aplikasikan situasi serupa dalam rutin lain seperti ibu bapa yang mudah menyinga seandainya pemandu van sekolah lambat menghantar anak mereka ke rumah.

Atau ibu bapa yang marah sekiranya pemandu van terlambat menjemput pelajar, mengakibatkan ibu bapa lambat dapat bertolak ke tempat kerja. Sampai ke tempat kerja, majikan pula marah kita tadi ekoran kelambatan mereka dan mengugut untuk memotong gaji sekiranya perkara itu diulangi.

Dalam setiap peringkat masyarakat kita, tekanan mahu cepat dan tergesa-gesa ini saling berkait antara satu sama lain; akhirnya menggalakkan kita semua hidup dalam situasi yang menjurus kepada kelam-kabut.

Kita yang sedia ada dewasa dah biasa kelam-kabut, mendidik generasi muda kita hidup serupa.

Mereka akan mewarisi perangai kita, terus kelam-kabut tergesa-gesa membesar dalam tekanan akan melatih individu-individu berperangai sama seperti mereka dan kita, apabila mereka dewasa kelak.

Apa yang dapat kita saksikan kini; pemandu van terlanggar pelajar atau tertinggal kanak-kanak, ibu bapa yang terlupa anak dalam kereta, majikan yang gagal memahami situasi masalah pekerja, penunggang penghantar makanan yang melanggar trafik, pelanggan yang marah-marah lapar menunggu makanan mereka...

Semua itu adalah akumulasi daripada kegagalan kita sebagai sebuah masyarakat untuk meneladani sikap sabar.

Bagi sesetengah pihak, mereka melihat solusi kepada masalah ini adalah dengan mengamalkan pengurusan masa dengan betul. Sedangkan realitinya tidaklah semudah itu bukan?

Ada banyak sebab perancangan dalam hidup kita yang akan berubah hanya dengan satu gangguan kepada masa kita, sehingga mengakibatkan hari itu kita rasa seakan huru-hara kelam-kabut terkejar sini sana.

Faktor-faktor seperti pemandu van yang terlambat menjemput anak atau penghantar makanan yang lewat bila kita lapar, trafik sesak sehingga mengakibatkan kita lambat tiba di tempat kerja - semuanya adalah perkara yang di luar kawalan kita.

Tetapi realitinya kita tidak akan mampu mengubah sikap kelam-kabut dan kurang tenang masyarakat kita atas jalan raya, dengan mendidik orang ramai untuk keras menepati masa. Sebaliknya didiklah diri sendiri untuk bersabar dalam setiap perkara.

Apabila kita sudah mula diserang rasa kelam-kabut, sabar. Bawalah bersabar apabila kita rasa hendak mengherdik orang yang melambatkan urusan kita, kerana dengan cara itu saja kita dapat menghentikan pihak lain daripada turut sama kelam-kabut seperti apa yang kita rasa.

Kita perlu ajar diri kita bersabar, kerana waktu yang kita kejar-kejar dengan kelam-kabut tidak akan menanti dan senantiasa mendahului kita. Jika pihak lain terlambat sehingga melambatkan kita - maafkan!

Harus diingatkan, menepati masa adalah satu sikap yang harus kita amalkan namun jika diberi pilihan pada penulis - mendidik masyarakat kita bersabar dalam setiap urusan dan memaafkan kerana kelambatan adalah lebih mudah, kerana perubahan itu boleh datang dari diri kita sendiri tanpa ada gangguan dari faktor-faktor luaran.

Setiap kali kita rasa kelam-kabut dan tergesa-gesa ketika memandu, tarik nafas dalam-dalam dan tenangkan minda. Mana tahu 5 saat anda duduk memeriksa sekeliling anda itu dapat menyelamatkan satu nyawa.

Amalkanlah sikap biar lambat asal selamat yang sebenar-benarnya, menepati pesanan nenek moyang kita yang sudah diajarkan sekian lama.